title: Gigo Gabašvili

text: Hänet tunnetaan parhaisen talonpoikia, kaupunkilaisia ja aatelisia esittävistä elävistä muotokuvasarjoistaan ("Kolme kaupunkilaista", 1893; "Nukkuva khevsuri", 1898; "Humalainen khevsuri", 1899; "Kurdi", 1903–1909; "Kolme kenraalia", 1910) sekä usean hahmon kohtauksista, jotka kuvaavat georgialaista ("Alaverdoba-festivaali", 1899) ja itämaista elämää – monet niistä perustuivat hänen Keski-Aasian matkallaan vuonna 1894 tekemiinsä luonnoksiin ("Basaari Samarkandissa", 1894–1897; "Divan-Beyn allas Buharassa", 1897). Suurin osa hänen töistään on nykyisin näytteillä Kuvataiteen kansallismuseossa Tbilisissä. Hänen vuoden 1895 kopionsa teoksesta "Basaari Samarkandissa", jonka hän loi Kaukasuksen matkan aikana tapaamansa yhdysvaltalaisen diplomaatin ja liikemiehen Charles R. Cranen pyynnöstä, myytiin 1,36 miljoonalla dollarilla Sotheby’sin huutokaupassa vuonna 2006.


title: Don’t Let the Past Come Between You and Your Happiness

text: Don't Let The Past Come Between You And Your Happiness on espoolaisen Automatic Eye -yhtyeen esikoisalbumi, joka julkaistiin 3. syyskuuta 2008. Albumin ensimmäisenä singlenä julkaistiin kesän 2008 kesähitiksi ehdolla ollut "Away From Sunshine", toisena singlenä albumin kolmas raita "Semi-automatic Heart".


text: Albumi debytoi Suomen virallisen listan sijalla 17.


title: Laineen Kasperi

text: Laineen Kasperi (oikealta nimeltään Kasperi Laine, s. 1978 Kokkola) on Lappeenrannasta kotoisin oleva, nykyään helsinkiläistynyt rap-artisti, -tuottaja, äänisuunnittelija ja DJ. Hän on tullut tunnetuksi Kaucas-nimisen hip hop -yhtyeen jäsenenä. Laine muutti Lappeenrannan Voisalmeen ollessaan kolmevuotias.


title: Laineen Kasperi

text: Laineen Kasperi on julkaissut Ähky Recordsin kautta albumit "Seis." (2007) ja "Saatana saapuu Sörnäisiin" (2008). Häneltä ilmestyi tupla-cd "Olet tässä / Du är här / You are here" 17. helmikuuta 2010. Tällä hetkellä Laineen Kasperi kiertää yhtyeensä Palava Kaupunki Orkesterin kanssa keikoilla, sekä Oi Pojat! -kiertueella Raappanan, Asan sekä Puppa J:n kanssa.


title: Laineen Kasperi

text: Laine julkaisi vuonna 2004 "Kontackto"-aliaksella BV² Produktionsin kautta levyn "Kasperi Laine & Kummitusorkesteri". Laineen Kasperi on ollut tuottamassa Julma-Henri & Syrjäytyneiden - "Al-Qaida Finland" -albumia. Hän on myös toiminut muun muassa Asan keikka-DJ:nä ja vieraillut tämän "Foetida-Pro Promo" -mixtapella.


title: Laineen Kasperi

text: Laineen Kasperi ja Julma-Henri julkaisivat "Outo nauha" -nimisen kuunnelman lokakuussa 2009. Sen kappaleesta "Meitsi on matafaka" julkaistiin musiikkivideo heinäkuussa 2009. Levy sai paljon kritiikkiä basso.fi keskustelufoorumilla. "Outo nauha" nousi Suomen virallisen albumilistan 22. sijalle.


title: Laineen Kasperi

text: Laineen Kasperin neljäs sooloalbumi "Pako-Laine" julkaistiin Ähky Recordsin kautta 20. kesäkuuta 2012. Se nousi Suomen virallisen listan sijalle 37. Syksyllä 2011 musiikkivideon kera julkaistu "Poutaa" -kappale ei päätynyt albumille. "Pako-Laineen" kappaleesta "7 miljardia soluttautujaa" julkaistiin musiikkivideo elokuussa 2012.


title: Laineen Kasperi

text: Laineen Kasperi on oman soolotuotannon lisäksi toiminut myös lauluntekijänä muutamille rap-artisteille kuten Stepalle jonka kappaleessa Ei hän vierailee Säkän kanssa.


title: Laineen Kasperi

text: Joulukuussa 2016 Kasperi Laine palkittiin opetus- ja kulttuuriministeriön vuosittain jakamalla Suomi-palkinnolla. Suomi-palkinto annetaan merkittävästä taiteellisesta urasta.


title: Laineen Kasperi

text: Kaucas on Laineen Kasperin, Aztran (ent. Hullu A), Raipatin (ent. Tuomari), Hahon, KD:n ja PL:n muodostama hip hop -yhtye.


title: Laineen Kasperi

text: Laine valmistui Helsingin Teatterikorkeakoulusta äänisuunnittelijaksi vuonna 2007. Hän asuu nykyään Helsingissä, ja hänellä on yksi poika.


title: Lidewij Welten

text: Lidewij Marsia Maria Welten (s. 16. heinäkuuta 1990 Eindhoven) on alankomaalainen maahockeypelaaja ja olympiavoittaja. Hän oli mukana Alankomaiden olympiakultaa voittaneissa joukkueissa Pekingissä 2008 ja Lontoossa 2012. Hän saavutti olympiahopeaa Rio de Janeirossa 2016.


title: Lidewij Welten

text: Welten pelasi Alankomaiden maajoukkueessa ensimmäisen maaottelunsa huhtikuussa 2008. Hän on huhtikuuhun 2018 mennessä pelannut 174 maaottelua ja tehnyt niissä 61 maalia. Hän on MM-kilpailuissa voittanut kultaa kotikisoissa Den Haagissa 2014 ja saavuttanut hopeaa Rosariossa 2010. Champions Trophyssa saavutuksina on kultaa vuonna 2011, hopeaa vuosina 2010 ja 2016 sekä pronssia vuosina 2009, 2012 ja 2014. EM-kilpailuissa hän on voittanut kultaa vuosina 2009, 2011 ja 2017 sekä saanut hopeaa vuonna 2015.


title: Lidewij Welten

text: Kansainvälinen maahockeyliitto (FIH) valitsi Weltenin vuoden 2015 parhaaksi naispelaajaksi.


title: Lidewij Welten

text: Welten edustaa vuonna 2018 seuratasolla Den Boschia. Hän on edustanut myös valkenswaardilaista HOD:tä. Hän on pelipaikaltaan hyökkääjä.


title: Anne Perry

text: Anne Perry, alkuperäiseltä nimeltään Juliet Marion Hulme, (s. 28. lokakuuta 1938) on brittiläinen historiallisiin rikosromaaneihin erikoistunut kirjailija. Asuessaan teini-ikäisenä Uudessa-Seelannissa hän osallistui vuonna 1954 ystävänsä äidin murhaan ja vaihtoi nimeään kärsittyään vankeusrangaistuksensa. Hänen menneisyytensä tuli julkisuuteen vasta 1990-luvulla.


title: Anne Perry

text: Juliet Hulme syntyi Englannissa, mutta tuberkuloosiin sairastumisen jälkeen hän vietti lapsuusvuotensa Etelä-Afrikassa ja Karibialla siinä toivossa, että lämmin ilmasto tukisi hänen terveyttään. Hulmen ollessa 13-vuotias hänen isänsä sai rehtorin viran Canterburyn yliopistosta ja perhe muutti Christchurchiin, Uuteen-Seelantiin. Siellä hän tutustui luokkatoveriinsa Pauline Parkeriin, ja tyttöjen välille kehittyi tiivis, pakkomielteenomainen ystävyys. 22. kesäkuuta 1954 he surmasivat yhdessä Paulinen äidin Honora Rieperin.


title: Anne Perry

text: Nuoren ikänsä vuoksi kaksikko säästyi hirttotuomiolta. Viiden ja puolen vuoden vankilatuomion jälkeen Hulme vapautui marraskuussa 1959, 21-vuotiaana. Hän sai uuden nimen, Anne Perry, ja hänet lähetettiin perheensä luokse Englantiin. Ennen kirjailijan uraansa Perry työskenteli muun muassa lentoemäntänä ja vakuutusvirkailijana. 1970-luvun alulla hän kääntyi mormoniksi. Nykyään Perry asuu Portmanhomackissa, Skotlannissa.


title: Anne Perry

text: Perry julkaisi ensimmäisen kirjansa vuonna 1979. Hänen viktoriaanisissa rikosromaaneissaan ovat esiintyneet toistuvina hahmoina Thomas Pitt ja William Monk. Kymmenien romaanien ohella kirjailija on julkaissut novelleja. Hän voitti vuonna 2000 parhaan novellin Edgar-palkinnon.


title: Anne Perry

text: Vuonna 1994 ilmestyi Peter Jacksonin ohjaama elokuva "Taivaalliset olennot", joka perustuu ”Parkerin–Hulmen tapaukseen”. Vasta elokuvan julkaisun aikoihin kävi ilmi, että Anne Perry on sama henkilö kuin Juliet Hulme, toinen Honora Rieperin nuorista surmaajista vuonna 1954. Elokuvassa Hulmea esitti Kate Winslet.


title: Eric Luke

text: Eric Luke on yhdysvaltalainen käsikirjoittaja, joka on työskennellyt elokuvien, televisiosarjojen, animaatioden ja sarjakuvien parissa 1970-luvulta lähtien.


title: Eric Luke

text: Hän aloitti uransa elokuvienkäsikirjoittajana työskennellen muun muassa Paramount Picturesille, Metro-Goldwyn-Mayerille ja Walt Disney Televisionille. Sittemmin Luke teki käsikirjoituksia myös televisiosarjoihin ja animaatioihin, kuten , Gargoyles, ja Teini-ikäiset mutanttininjakilpikonnat. Sarjakuvien parissa hän on työskennellyt Dark Horse Comicsin ja DC Comicsin parissa, kirjoittaen tarinoita muun muassa Ihmenaisesta vuosien 1998–2000 aikana.


title: Seis.

text: Seis. on rap-artisti Laineen Kasperin toinen studioalbumi. Se julkaistiin toukokuussa 2007 Ähky Recordsin kautta. Kappaleesta "Sitä ei kestä" on julkaistu myös musiikkivideo. Kappale "Viimeinen hidas" löytyy myös Steen1:n "Ajatusrikoksia" -kokoelma-albumilta.


title: Nisporeni

text: Nisporeni on kaupunki ja piirinsä hallintokeskus Nisporenin piirissä Moldovan keskiosissa, noin 15 kilometriä Romanian vastaisen rajajoki Prutin itäpuolella. Kaupunki perustettiin vuonna 1495.


title: Nisporeni

text: Nisporenissa asuu noin 14 400 ja koko piirissä 66 100 henkeä (2014, Moldovan tilastokeskuksen arvio). Kymmenen vuotta aiemman väestönlaskennan (2004) mukainen kaupungin väkiluku oli 12 105 (piiri 64 924). Väestönlaskennan mukaan asukkaista noin 98 prosenttia on kansallisuudeltaan moldovalaisia (2004).


title: Nisporeni

text: Kaupungin itäpuolella sijaitsevalle mäenharjanteelle pystytettiin vuonna 2011 yhteensä 35 metriä korkea, led-valoin varustettu, useiden kilometrien päähän näkyvä "Romanian kansojen pelastuksen risti" (). Moldovan korkein kohta, Bălăneşti, sijaitsee Nisporenin piirin alueella.


title: Suomen europarlamenttivaalit 2004

text: Suomen kolmannet europarlamenttivaalit järjestettiin 13. kesäkuuta 2004. Vuoden 2004 vaalit järjestettiin samoihin aikoihin myös 24 muussa Euroopan unionin jäsenmaassa. Aikaisemman 16 sijaan Euroopan parlamenttiin valittiin Suomesta nyt 14 meppiä yhteensä 732:sta. Paikkamäärän lasku johtui uusien jäsenmaiden liittymisestä unioniin toukokuussa 2004. Puolueista kokoomus säilytti asemansa suurimpana ennen keskustaa. Vihreät menetti toisen ja kristillisdemokraatit ainoan meppinsä.


title: Suomen europarlamenttivaalit 2004

text: Äänestysaktiivisuus jäi alhaiseksi, noin 40 prosenttiin, mutta se nousi silti huomattavasti, jolloin kaikki puolueet perussuomalaisia lukuun ottamatta lisäsivät äänimääräänsä. Edellisvaalien tapaan osanotto oli korkeinta Helsingissä (48,8 %) ja matalinta Ahvenanmaalla (29,2 %).


title: Suomen europarlamenttivaalit 2004

text: Vaaleissa oli yhteensä 227 ehdokasta. Istuvista mepeistä ehdolle asettui 11, kansanedustajista 14. Listoja asetti 14 rekisteröityä puoluetta, joista kahdeksalla oli täysi 20 ehdokkaan lista. Vaalien ainoan vaaliliiton solmivat kristillisdemokraatit (15 ehdokasta) ja perussuomalaiset (5 ehdokasta).


title: Suomen europarlamenttivaalit 2004

text:
Parlamentista putosivat Uma Aaltonen (vihr.), Ulpu Iivari (sdp.), Samuli Pohjamo (kesk.)
ja Matti Wuori (vihr.). Mepit Mikko Pesälä (kesk.), Marjo Matikainen-Kallström (kok.), Ilkka Suominen (kok.) ja Astrid Thors (rkp.) eivät yrittäneet jatkokaudelle. Kokoomusparlamentaarikko Ari Vatanen valittiin uudelle kaudelle Ranskasta UMP-puolueen listalta.


title: Suomen europarlamenttivaalit 2004

text: Parlamenttiin päässeet ehdokkaat on merkitty lihavoidulla tekstillä.


title: Américo Gallego

text: Américo Rubén ”El Tolo” Gallego (s. 25. huhtikuuta 1955) on argentiinalainen jalkapalloilija ja jalkapallovalmentaja. Hän edusti pelaajaurallaan Newell's Old Boysia sekä Club Atlético River Platea ja teki yhteensä 35 maalia pelaamissaan 442 ottelussa.


title: Américo Gallego

text: Gallego voitti maailmanmestaruuden vuonna 1978. Hän pelasi MM-lopputurnauksessa kaikissa Argentiinan seitsemässä ottelussa. Hän oli mukana myös vuoden 1982 MM-kisoissa. Pelaajauransa jälkeen Gallego on toiminut muun muassa argentiinalaisen Independienten päävalmentajana.


title: Suomen europarlamenttivaalit 1999

text: Suomen toiset europarlamenttivaalit järjestettiin 13. kesäkuuta 1999. Vuoden 1999 vaalit käytiin samoihin aikoihin myös 14 muussa Euroopan unionin jäsenmaassa. Suomesta Euroopan parlamenttiin valittiin 16 meppiä yhteensä 626:sta. Kyseessä oli ensimmäinen kerta, kun suomalaiset äänestivät samanaikaisesti muiden jäsenmaiden kanssa.


title: Suomen europarlamenttivaalit 1999

text: Vaalien äänestysaktiivisuus oli alhaisempi kuin koskaan aiemmin valtakunnallisissa vaaleissa. Vain kolmannes äänioikeutetuista kävi uurnilla. Korkeinta osanotto oli Helsingissä (37,8 %) ja vähäisintä Ahvenanmaalla (17,6 %). Kehnon osallistumisen seurauksena kaikkien puolueiden äänimäärät laskivat. Suurimmaksi puolueeksi ohi SDP:n ja keskustan nousi kokoomus, historiansa ensimmäistä kertaa valtakunnallisissa vaaleissa. Paikkamääräänsä lisäsi yhdellä vihreät. Uutena puolueena parlamenttiin nousivat kristilliset. SDP ja vasemmistoliitto menettivät molemmat yhden mepin.


title: Suomen europarlamenttivaalit 1999

text: Vaaleissa oli yhteensä 140 ehdokasta. Istuvista mepeistä mukaan lähti 12. Listoja asetti 11 rekisteröityä puoluetta, joista viisi (SDP, Kok., Vas., Vihr., SKP) esitti täyden 20 ehdokkaan listan. Vaaliliittoja solmivat keskusta, RKP ja SKL sekä perussuomalaiset, KIPU ja EKA. Liittoutumisesta hyötyivät kristilliset, jotka keskittivät äänensä mepiksi nousseelle Eija-Riitta Korholalle.


title: Suomen europarlamenttivaalit 1999

text: Eniten henkilökohtaisia ääniä keräsi vihreiden Heidi Hautala (115 502). Yli sadan tuhannen pääsi hänen lisäkseen kokoomuksen Marjo Matikainen-Kallström (107 444). Parlamentin ulkopuolelle jääneiden äänikuningas oli KIPU:n Veltto Virtanen (28 092). Virtanen sai enemmän ääniä kuin viisi mepiksi noussutta.


title: Suomen europarlamenttivaalit 1999

text:
Suomesta valittiin kuusitoista meppiä 626-paikkaiseen Euroopan parlamenttiin. Parlamentin ulkopuolelle jääneiden ääniharava oli KIPU:n Pertti ”Veltto” Virtanen, joka sai 28 092 ääntä, mutta ei vaalitavasta johtuen tullut valituksi.
Parlamenttiin päässeet ehdokkaat on merkitty lihavoidulla tekstillä.


title: Jim Gillette

text: Jim Gillette (s. James Gillette) on yhdysvaltalainen laulaja. Hänet tunnetaan parhaiten glam metal -yhtye Nitron keulakuvana. Nitron lisäksi hän on ollut osallisena myös yhtyeissä Tuff sekä Organ Donor. Gillette on julkaissut yhden sooloalbumin, "Proud to Be Loud", vuonna 1987. Samana vuonna hän perusti Nitron kitaristi Michael Angelo Bation kanssa.


title: Jim Gillette

text: Huomion Gillettessä herätti hänen erityisen korkea äänensä, jota hän usein käytti särkemään kristallimaljoja osana esitystään. Hänellä väitetään olevan jopa kuuden oktaavin ääniala, vaikka sitä ei ole koskaan todistettu. Nauhoitteissa hänen äänensä voidaan huomata olevan neljä oktaavia, joka jo itsessään on suhteellisen harvinaista.


title: Jim Gillette

text: Gillette on naimisissa laulaja-kitaristi Lita Fordin kanssa. Hän on sanonut keskittyvänsä valmentamiseen ja perheeseen, sillä tahtoo olla hyvä isä sekä aviomies.


title: Niilo Kokko

text: Niilo Viljo Henrik Kokko (21. tammikuuta 1907 Liminka -- 3. syyskuuta 1975 Helsinki) oli suomalainen arkkitehti.


title: Niilo Kokko

text: Kokko valmistui arkkitehdiksi Teknillisestä korkeakoulusta vuonna 1936. Jo opiskeluaikanaan Kokko oli mukana suunnittelemassa Lasipalatsia, Helsingin ensimmäistä puhtaasti funktionalistista rakennusta, yhdessä opiskelukaveriensa Viljo Revellin ja Heimo Riihimäen kanssa. Lasipalatsin valmistumisen aikaan vuonna 1935 Kokko perusti arkkitehtitoimiston yhdessä Arvo O. Aallon kanssa. Parivaljakko suunnitteli useita asuinkerrostaloja Helsinkiin, muun muassa Bulevardin ja Sinebrychoffinkadun kulmatalon (1937) ja sen yhteydessä toimineen ravintola Bulevardian sisustuksen sekä niin sanotun Haitaritalon (1940) Lauttasaaren Klaarantielle (nyk. Meripuistontie). Kokko asui pitkään jälkimmäisessä rakennuksessa. Vuosina 1943–1944 Kokko työskenteli toimistoarkkitehtina kulkulaitosministeriössä. Vuonna 1954 aloitti Niilo Kokon ja Kauko Kokon yhteinen toimisto. Kokko suunnitteli pääasiassa asuinkerrostaloja Helsingin esikaupunkialueille sekä Hyvinkäälle ja Vaasaan. Hän piirsi myös joitain toimistorakennuksia Helsingin keskustaan.


title: Niilo Kokko

text: Kokko on suunnitellut myös vanhan vihan muistomerkin, Linnukkapatsaan, syntymäkotikuntaansa Liminkaan. Patsaan Kokko suunnitteli opiskeluaikanaan ja se on pystytetty vuonna 1934.


title: Konongo

text: Konongo on kaupunki Asante Akimin pohjoisessa piirikunnassa Ghanassa. Se sijaitsee 53 kilometrin päässä Kumasista, alueen pääkaupungista. Maajoukkuetason jalkapalloilija Sulley Ali Muntari syntyi ja kasvoi Konongossa.


title: Konongo

text: Vuoden 2000 laskennassa Konongossa oli 26 735 asukasta.


title: Suomen europarlamenttivaalit 2009

text: Vuoden 2009 europarlamenttivaalit järjestettiin Suomessa sunnuntaina 7. kesäkuuta 2009. Suomesta valittiin europarlamenttiin 13 meppiä eli yksi vähemmän kuin edellisellä kerralla. Yhteensä parlamenttiin valittiin 736 meppiä 27 EU:n jäsenvaltiosta.


title: Suomen europarlamenttivaalit 2009

text: Vihreät, perussuomalaiset ja kristillisdemokraatit saivat kukin yhden lisäpaikan. Kokoomus, keskusta, SDP ja vasemmistoliitto menettivät kukin yhden paikan. Vasemmistoliitto jäi ensimmäistä kertaa parlamentin ulkopuolelle. Puolue jäi alle 3 000 äänen päähän viimeisen paikan vieneestä RKP:stä. Kristillisdemokraatit sai vähemmän ääniä kuin vasemmistoliitto, mutta puolue nousi parlamenttiin vaaliliiton ansiosta. Martti Korhonen erosi vasemmistoliiton puheenjohtajan paikalta vaaleja seuranneella viikolla.


title: Suomen europarlamenttivaalit 2009

text: Vaaleissa asetettiin yhteensä 241 ehdokasta. Listoja asetti 13 puoluetta ja yksi valitsijayhdistys. Puolueista 11 esitti täyden 20 ehdokkaan listan. Vaalien ainoan vaaliliiton solmivat (vuoden 2004 tapaan) kristillisdemokraatit ja perussuomalaiset, joilla oli kummallakin 10 ehdokasta. Puoluerekisteriin merkityistä järjestöistä vaaleihin ei osallistunut KTP, joka boikotoi tapahtumaa. Itsenäisyyspuolue osallistui vaaleihin ensimmäistä kertaa vuoden 1996 jälkeen.


title: Suomen europarlamenttivaalit 2009

text:
Vaaleissa oli yhteensä 4 332 457 äänioikeutettua. Äänestysprosentti oli 38,6 % (Suomessa 40,3 %). Aktiivisuus laski edellisvaaleista 0,8 prosenttiyksikköä. Osanotto oli korkeinta Helsingissä (47,1 %) ja matalinta Lapin vaalipiirissä (32,7 %). Ahvenanmaalla aktiivisuus nousi peräti kymmenen prosenttiyksikköä 39,5 prosenttiin.
Ennakkoon äänestettiin hieman vilkkaammin kuin edellisissä vaaleissa. Ennen varsinaista vaalipäivää uurnilla kävi 716 866 kansalaista eli 17,3 % äänioikeutetuista. Ennakkoäänestyspäivät olivat kotimaassa 27. toukokuuta – 2. kesäkuuta ja ulkomailla 27.–30. toukokuuta. Ulkomailla annettiin 9 795 ennakkoääntä.


title: Suomen europarlamenttivaalit 2009

text: Vapaaehtoisen ennakkoilmoituksen vaalirahoituksesta jätti määräaikaan (5. kesäkuuta) mennessä 72 ehdokasta. Eduskuntapuolueiden ehdokkaista ilmoituksen jätti 70 eli puolet.


title: Suomen europarlamenttivaalit 2009

text: Vaalien ylivoimainen ääniharava oli perussuomalaisten Timo Soini, joka sai ainoana yli 100 000 henkilökohtaista ääntä. Edellisvaalien ykkönen, keskustan Anneli Jäätteenmäki, jäi nyt toiseksi. Parlamenttiin valituista vähiten ääniä sai RKP:n Carl Haglund (16 887). Parlamentin ulkopuolelle jääneiden ääniharava oli kokoomuksen Risto E.J. Penttilä, joka jäi puolueensa viimeisestä paikasta hieman yli 600 äänen päähän.


title: Suomen europarlamenttivaalit 2009

text: Istuvista europarlamentaarikoista ehdolle asettui seitsemän. Paikastaan päättivät luopua Henrik Lax (r.), Lasse Lehtinen (sd.), Riitta Myller (sd.), Reino Paasilinna (sd.), Esko Seppänen (vas.), Kyösti Virrankoski (kesk.) ja Samuli Pohjamo (kesk.). Eva-Riitta Siitonen (kok.) empi aluksi, mutta myöntyi lopulta ehdokkaaksi. Vuonna 2004 valituista mepeistä kolme (Kauppi, Stubb, Väyrynen) jätti parlamentin kesken kauden.


title: Suomen europarlamenttivaalit 2009

text: Kokoomuksen ehdokkaaksi Suomeen palannut meppi Ari Vatanen aikoi ensin hakeutua UMP:n ehdokkaaksi Ranskasta, josta hänet valittiin 2004, mutta Vatanen jäi listan ulkopuolelle. Le Figaro -lehti arveli syyksi ranskalaisen oikeiston sisäistä valtataistelua.


title: Suomen europarlamenttivaalit 2009

text: Perussuomalaisten puheenjohtaja Timo Soini sanoi joulukuussa 2008 harkitsevansa ehdokkuutta, mutta hän kertoi, ettei läpi päästessään ottaisi paikkaa vastaan vaan antaisi sen varaehdokkaalleensa. Muun muassa kansanedustaja Liisa Jaakonsaari ja europarlamentaarikko Ville Itälä vaativat tällaisen toiminnan kieltämistä lailla. Kimmo Sasi ei pitänyt tällaista lainsäädäntöä mahdollisena vaan huomautti, ettei missään muussa maassa laki rajoita ehdokkuutta siten. 27. tammikuuta 2009 Soini ilmoitti, ettei lähde ehdolle, mutta hän pyörsi päätöksensä 28. maaliskuuta 2009. Soini istui europarlamentissa eduskuntavaaleihin 2011 asti.


title: Suomen europarlamenttivaalit 2009

text: Helsingin kaupunginvaltuutettu Jussi Halla-ahon mahdollinen ehdokkuus perussuomalaisten listoilla sai runsaasti huomiota julkisuudessa. Halla-ahon kannattajat alkoivat maaliskuussa kerätä kannattajakortteja saadakseen Halla-ahon ehdokkaaksi, vaikka PS ei ottaisi häntä listalleen. Halla-ahoa ei lopulta valittu perussuomalaisten listalle ja kannattajayhdistys keräsi lähes 3 700 nimeä, mutta Halla-aho ilmoitti kieltäytyvänsä ehdokkuudesta 27. huhtikuuta. Halla-aho perusteli ratkaisuaan halulla säilyttää perussuomalaisten yhtenäisyys etenkin maahanmuuttopolitiikkaan liittyvissä kysymyksissä.


title: Suomen europarlamenttivaalit 2009

text: SDP:n Mitro Revon ehdokkuus herätti keskustelua Suomen ortodoksisen kirkon piirissä. Kirkon piispainkokous totesi yksimielisesti kokouksessaan huhtikuussa 2009, ettei ortodoksisen papiston jäsen voi osallistua poliittiseen toimintaan. Lehdistössä kiistaa pappeuden ja ehdokkuuden yhdistämisestä nimitettiin myös kaapukiistaksi.


title: Suomen europarlamenttivaalit 2009

text: Kokoomuksen ehdokas Kai Pöntinen kampanjoi Helsingin Sanomien etusivulla julkaisemallaan "Sosiaalipummimaahanmuuttajille stoppi" -ilmoituksella, jonka puolue kielsi. Keskustan puoluesihteeri Jarmo Korhosen mukaan Pöntinen oli kehunut tulleensa brändätyksi "Timo Soinin vastinpariksi".


title: Suomen europarlamenttivaalit 2009

text: Lääkäri Liisa Sulkakoski keräsi vaadittavat 2 000 kannattajakorttia, ja hänestä tuli ensimmäinen yksittäisen valitsijayhdistyksen ehdokas Suomen europarlamenttivaaleissa.


title: Suomen europarlamenttivaalit 2009

text: Parlamenttiin päässeet ehdokkaat on merkitty lihavoidulla tekstillä.


title: Jolon panttivankikriisi

text: Jolon panttivankikriisi alkoi 24. huhtikuuta 2000, kun monia paikallisia ja 11 länsimaista turistia kaapattiin Malesialle kuuluvalta Sipadanin lomasaarelta Filippiineille kuuluvalle Jolon saarelle. Joukossa oli kaksi suomalaista. Panttivankikriisi päättyi 16. lokakuuta, kun Libyan välittämät neuvottelut johtivat länsimaalaisten panttivankien vapauttamiseen. Libyan johtaja Muammar Gaddafi piti juhlat Tripolissa, ennen kuin panttivangit palasivat kotimaihinsa.


title: Jolon panttivankikriisi

text: Pääsiäispäivänä 23. huhtikuuta 2000 raskaasti aseistautuneet Abu Sayyaf -islamistiterroristit kaappasivat ihmisiä Borneon edustalla sijaitsevalta Sipadanin saarelta Itä-Malesiassa. Siepattujen joukossa oli kaksi suomalaista, Risto Vahanen ja Seppo Fränti Helsingistä. Terroristit veivät kansainvälisen turistiryhmän moottoriveneillä Jolon saarelle Filippiineille panttivangeiksi. Panttivankeina oli suomalaisten lisäksi 11 muuta turistia, muun muassa ranskalainen pariskunta Stephane Loisy ja Sonia Wend, eteläafrikkalainen Monique Strydom, libanonilais-ranskalainen Marie-Michel Moarbes, saksalaiset Marc, Werner ja Renate Wallert sekä 10 malesialaista ja filippiiniläisiä sukellusopasta.


title: Jolon panttivankikriisi

text: 25. huhtikuuta Abu Sayyaf ilmoitti, että se on ottanut kansainvälisen turistiryhmän panttivangiksi Jolon saarelle.


title: Jolon panttivankikriisi

text: Toukokuussa taistelut Filippiinien armeijan ja sissien välillä kiihtyivät, ja panttivangit siirrettiin muualle. Euroopan Unioni ja Libya perustivat oman neuvottelutiimin. Libya tuli mukaan, koska se tuki Abu Sayyafia. Tämän kaappaustilanteen aikana sen politiikka kuitenkin muuttui, koska Gaddafi ei halunnut saada taas terrorismin tukijan mainetta.


title: Jolon panttivankikriisi

text: 9. toukokuuta Suomen, Saksan ja Ranskan ulkoministerit kävivät Manilassa tapaamassa presidentti Joseph Estradaa, joka vakuutti ettei panttivankeja yritetä vapauttaa väkivaltaisesti.


title: Jolon panttivankikriisi

text: 27. toukokuuta sissit ilmoittivat ehdot vapauttamiseen. Neuvottelut tapahtuivat Jolon saarella olevassa paikallisessa moskeijassa. Sissien johtaja Ghalib Andangin vaatimukset olivat muun muassa itsenäisen islamilaisen valtion perustaminen Etelä-Filippiineille sekä kansainvälisen tribunaalin perustaminen tutkimaan muslimitaustaisten filippiiniläisten vierastyöläisten kohtelua Malesiassa. Neuvottelijana sissien ja Filippiinien hallituksen välillä toimi libyalainen diplomaatti, tohtori Rajab Azzarouq.


title: Jolon panttivankikriisi

text: 24. kesäkuuta malesialaiset panttivangit vapautettiin kolmen miljoonan dollarin lunnaita vastaan.


title: Jolon panttivankikriisi

text: Filippiiniläiset evankelistapapit otettiin panttivangiksi 1. heinäkuuta, kun he olivat sissien leirillä pitämässä messua. Saksalainen toimittaja otettiin seuraavana päivänä panttivangiksi.


title: Jolon panttivankikriisi

text: 9. kesäkuuta ranskalainen toimittaja Maryse Burgot, äänittäjä Roland Madura ja kuvaaja Jean Le Garre otettiin panttivangiksi.


title: Jolon panttivankikriisi

text: Saksalainen panttivanki Renate Wallert vapautettiin 17. heinäkuuta terveydellisten syiden takia, hänellä oli muun muassa korkea verenpaine.


title: Jolon panttivankikriisi

text: Neljä malesialaista vapautettiin 21. heinäkuuta.


title: Jolon panttivankikriisi

text: 24. heinäkuuta kaksi filippiiniläistä journalistia otettiin panttivangeiksi, mutta vapautettiin viiden päivän kuluttua.


title: Jolon panttivankikriisi

text: 1. elokuuta Abu Sayyaf otti kolme filippiiniläistä rakennustyöntekijää panttivangiksi.


title: Jolon panttivankikriisi

text: 5. elokuuta libanonilainen sanomalehti sai tiedon, että Libya oli luvannut maksaa 25 miljoonaa dollaria monista panttivangeista.


title: Jolon panttivankikriisi

text: 7. elokuuta Libyan hallitus ilmoitti, että 5,5 miljoonaa dollaria oli jo maksettu panttivangeista.


title: Jolon panttivankikriisi

text: 14. elokuuta tuli tieto, että Libyan johtaja Muammar Gaddafi lähetti yksityislentokoneensa Filippiineille, koska panttivangit vapautettaisiin. Abu Sayyaf ilmoitti kuitenkin, ettei se aio neuvotella enää, koska sen mukaan Filippiinien armeija suunnitteli hyökkäystä leiriin.


title: Jolon panttivankikriisi

text: Panttivankien joukossa ollut filippiiniläinen turistiopastyttö vapautettiin 16. elokuuta.


title: Jolon panttivankikriisi

text: Kaksi päivää myöhemmin kolme malesialaista vapautettiin.


title: Jolon panttivankikriisi

text: Kaksi filippiiniläistä tyttöä otettiin panttivangiksi "vaimoiksi" Abu Sayyafin sisseille.


title: Jolon panttivankikriisi

text: 27. elokuuta kolme ranskalaista, Marie-Michele Moarbes (Ranskan ja Libanonin kansalainen), Sonia Wendling ja toimittaja Maryse Burgot, sekä eteläafrikkalainen Monique Strydom vapautettiin. Joukossa oli myös saksalainen panttivanki Werner Wallert, jonka puoliso Renate oli vapautettu 17. heinäkuuta.


title: Jolon panttivankikriisi

text: Samalla kun eteläafrikkalainen panttivanki vapautettiin seuraavana päivänä, yksi amerikkalainen ja kaksi filippiiniläistä koulutyttöä otettiin panttivangiksi Jololla.


title: Jolon panttivankikriisi

text: 29. elokuuta Abu Sayyaf uhkasi tappaa amerikkalaisen, ellei kolmea islamistiterroristia vapautettaisi Yhdysvaltojen vankiloista. Joukossa oli World Trade Centerin 26. helmikuuta 1993 tehdyn pommi-iskun suunnittelija Ramzi Youssef.


title: Jolon panttivankikriisi

text: 3. syyskuuta filippiiniläinen poliisi vapautti kaapatut rakennustyöläiset.


title: Jolon panttivankikriisi

text: 9. syyskuuta kuusi Sipadanin panttivankia, joihin kuuluivat suomalaiset Risto Vahanen ja Seppo Fränti, saksalainen Marc Wallert, ranskalainen Stephane Loisy ja loput malesialaiset, vapautettiin, ja heidät vietiin armeijan helikopterilla Jolon saaren pääkaupunkiin ja sieltä edelleen Zamboangaan, Mindanaon saarelle, jossa heidän kotimaansa diplomaatit odottivat heitä.


title: Jolon panttivankikriisi

text: Suomen Manilan konsuli Marja Korhonen oli vastassa Fräntiä ja Vahasta. Sissien leiriin jäivät vielä ranskalaiset toimittaja Maryse Burgot, äänittäjä Roland Madura ja kuvaaja Jean Le Garre sekä malesialaisia sukellusoppaita.


title: Jolon panttivankikriisi

text: 10. syyskuuta kaikki kuusi panttivankia lähtivät Tripoliin, Libyaan, jonne he saapuivat 11. syyskuuta. Libyan johtaja Muammar Gaddafin säätiön palkkaama diplomaatti, tohtori Rajab Azzarouq oli ollut pääneuvottelija Filippiinien hallituksen ja sissien välillä.


title: Jolon panttivankikriisi

text: 12. päivänä Tripolissa pidettiin vapautusjuhla, jota isännöi Muammar Gaddafin poika Saif al-Islam Gaddafi. Ainoastaan Suomen ulkoministeri Erkki Tuomioja oli joukossa, muiden maiden ulkoministerit olivat jääneet pois. Saman päivän illalla Vahanen ja Fränti tulivat ulkoministeriön erikoiskoneella Helsinkiin illalla klo 22.00, jonka jälkeen he pitivät lehdistötilaisuuden.


title: Jolon panttivankikriisi

text:
16. syyskuuta tuli tietoon että amerikkalainen toimittaja olisi teloitettu. Ranskalaiset toimittajat Maryse Burgot, Roland Madura ja Jean Le Garre olivat luultavasti paenneet viidakkoon. Malesialaiset ja filippiiniläiset olivat kuulemma saaneet surmansa. Vapautuksen jälkeen Risto Vahanen kertoi medialle sissijohtaja Ghalib Andangin raiskanneen joitakin panttivankeina olleista naisista.
Filippiinien presidentti Joseph Estrada piti televisiopuheen, jonka mukaan hänen ja hallituksen mitta oli nyt täysi. Hän määräsi armeijan suuroperaation Jolon saarella. Tuhat sotilasta nousi saarelle, ja taistelut sissien kanssa alkoivat. Useita siviilejä kuoli taisteluissa. Lisäksi kymmenkunta Abu Sayyafin sissiä kuoli.


title: Jolon panttivankikriisi

text: Vuoteen 2002 asti Sipadanin lomasaari, jossa panttivankidraama alun perin tapahtui, oli kiisteltyä aluetta Malesian ja Indonesian välillä. Joulukuussa 2002 kansainvälinen tuomioistuin teki päätöksen, jonka mukaan Sipadan yhdessä Ligitanin saaren kanssa kuuluvat Malesian hallintaan.


title: Jolon panttivankikriisi

text: Kaapparit kuuluivat Etelä-Filippiineillä toimivaan islamistiseen Abu Sayyaf -nimiseen terroristiverkostoon, jolla on yhteyksiä Al Qaidaan. Abu Sayyaf taistelee Etelä-Mindanaon saarilla tavoitteenaan itsenäinen islamilainen valtio.


title: Jolon panttivankikriisi

text: Filippiinien asukasluku on noin 89 469 000. Väestöstä noin 5 % on islaminuskoisia, ja he asuvat lähinnä Etelä-Mindanaon saarilla ja ovat maan köyhimpiä väestöryhmiä. Noin 80 % maan väestöstä on katolilaisia.


title: Jolon panttivankikriisi

text: Abu Sayyafin Jolon saaren johtaja Ghalib Andang (General Robot) jäi kiinni joulukuussa 2003 Sululla. Hän menehtyi vankilamellakassa 15. maaliskuuta 2005.


title: Goderdzi Tšokheli

text: Goderdzi Tšokheli (, 2. lokakuuta 1954 – 16. marraskuuta 2007) oli georgialainen romaanikirjailija, käsikirjoittaja ja elokuvaohjaaja.


title: Goderdzi Tšokheli

text: Hän syntyi Tšokhin kylässä silloisessa Georgian SNT:ssä ja valmistui Tbilisin valtion teatteri-instituutista vuonna 1979. Elokuvadebyyttinsä hän oli tehnyt edellisenä vuonna. Hänen menestyneimpiin elokuviinsa kuuluvat "Aghdgoma" ("ylösnousemus", 1982), "Adamianta sevda" ("ihmisen suru", 1984), "Aghdgomis batkani" ("pääsiäislammas", 1988), "Tsodvis švilebi" ("synnin lapset", 1989), "Samotkhis gvritebi" ("paratiisin linnut", 1997), "Lukas sakhareba" ("Luukaksen evankeliumi", 1998) ja "Midžatšvuli raindebi" ("ritarit ketjuissa", 2000).


title: Goderdzi Tšokheli

text: Hän kirjoitti myös useita pienoisromaaneja ja tarinakokoelmia, kuten "Kirje kuusipuille", "Iltahämärän rotko", "Susi", "Kalan kirjeet", "Papin synti", "Pidä minut isänmaa", "Menossa taivaaseen" ja "Ruohon elämä".


title: Suomen europarlamenttivaalit

text: Suomen europarlamenttivaaleissa valitaan europarlamenttiin Suomesta europarlamentaarikkoja, eli meppejä. Suomen parlamenttipaikkojen määrä on laskenut vaalikausien mittaan. Ensimmäisissä vaaleissa Suomesta valittiin 16 parlamentaarikkoa, vaalikaudelle 2004–2009 14 ja vaalikaudelle 2009–2014 valittavien määräksi asetettiin 13 parlamentaarikkoa.


title: Suomen europarlamenttivaalit

text: Europarlamenttivaaleissa koko Suomi muodostaa yhden vaalipiirin. Ehdokkaita Suomessa järjestettävään europarlamenttivaaliin voivat asettaa rekisteröidyt puolueet sekä vähintään 2 000:n kannattajan valitsijayhdistykset. Suomessa on käytössä suhteellinen vaalitapa, kunnallis- ja eduskuntavaaleista tuttu d'Hondtin menetelmä.


title: Suomen europarlamenttivaalit

text: Kukaan Suomessa rekisteröityjen puolueiden tai valitsijayhdistysten ehdokkaista ei Euroopan parlamenttiin päästyään toimi siellä kansallisten puolueiden ehdoilla, vaan jokaisen ehdokkaan pitää liittyä monikansalliseen europarlamenttiryhmään tai jättäytyä itsenäiseksi. Itsenäiseksi jääminen heikentää edustajan saamaa taloudellista tukea. Euroopan parlamentin tarkoituksena on muodostaa yksi valtiollinen kokonaisuus, jossa parlamentin jäsenet työskentelevät 28 jäsenvaltionsa periaatteiden mukaan aatesuunniksi järjestäytyneitä sen lisäksi että edustavat vaalipiiriään.


title: Suomen europarlamenttivaalit

text: Tätä varten Suomen Kristillisdemokraatit on toiminut ensiksi Suomen Keskustasta ja Ruotsalaisesta kansanpuolueesta valittujen Euroopan parlamentin jäsenten kanssa samassa Euroopan parlamentin ryhmässä. Myöhemmin kristillisdemokraatit siirtyivät samaan ryhmään kuin missä Kansallisen Kokoomuksen piiristä ehdokkaiksi asetetut ovat toimineet. Ryhmä, jossa Suomen Sosialidemokraattinen Puolue on toiminut ja toimii, on Euroopan sosialidemokraattisen puolueen toimintaan liittyvässä ryhmässä. Vasemmistoliiton ehdokaslistalla olleet Euroopan parlamentin jäsenet ovat olleet kolmannessa Euroopan parlamentin ryhmässä.


title: Suomen europarlamenttivaalit

text: Suomessa järjestettävissä europarlamenttivaaleissa ovat äänioikeutettuja kaikki Suomen kansalaiset jotka ovat vaalipäivään mennessä täyttäneet 18 vuotta sekä muiden Euroopan unionin jäsenmaiden 18 vuotta täyttäneet kansalaiset joiden kotikunta on Suomessa. Kukin äänestäjä voi äänestää kuitenkin vain yhdessä unionin jäsenmaassa. Vieraiden maiden kansalaisten tulee ilmoittautua äänioikeusrekisteriin saadakseen äänioikeuden asuinmaassaan. Rekisteriin ilmoittautuminen johtaa äänioikeuden menettämiseen äänestäjän kotimaassa.


title: Tiina Sten

text: Tiina Irene Sten (s. 18. kesäkuuta 1985 Turku) on suomalainen koripalloilija, joka edusti kaudella 2015–2016 Saksan liigan TSV Wasserburg -seuraa. Sten on edustanut myös Espanjassa Gran Canariaa ,Club Deportivo Basket Zaragozaa sekä Cadi La Seuta. Kauden 2010–2011 alussa hän pelasi yhden ottelun Suomessa Forssan Alun joukkueessa, mutta siirtyi lokakuussa 2010 kreikkalaiseen Panioniosin joukkueeseen. Vuosina 2012–2016 Sten voitti TSV Wasserburg -joukkueessa neljä Saksan mestaruutta ja kolme Saksan cupia. Sten on pelannut myös yhteensä viisi kautta Euro Cup- liigaa.


title: Tiina Sten

text: Vuosina 2004–2008 Sten opiskeli Yhdysvalloissa ja pelasi koripalloa yliopistoliigassa. Keväällä 2008 Sten sai kutsun Los Angeles Sparks -joukkueen harjoitusleirille, ollen näin Taru Tuukkasen ja Reetta Piiparin jälkeen kolmas suomalaisnainen, joka on saanut kutsun WNBA-joukkueen harjoitusleirille.


title: Tiina Sten

text: Vuonna 2014 Sten valittiin Saksan Bundesliigan parhaaksi ulkomaalaisvahvistukseksi ns. Bosman-kategoriassa.


title: Tiina Sten

text: Lisäksi hänet on valittu mm. vuonna 2009 Pohjoismaiden mestaruusturnauksen parhaaksi pelaajaksi. Suomi sijoittui hopealle.


title: Tiina Sten

text: Sten on pelannut 102 ottelua aikuisten ja 83 ottelua nuorten maajoukkueessa tehden niissä yhteensä 1939 pistettä .


title: Tiina Sten

text: Stenin isä Tapio Sten on entinen maajoukkuekoripalloilija sekä koripallon SM-sarjan korikuningas kaudelta 1979–1980. Tiinan veli Juha Sten ja sisko Minna Sten ovat myös koripalloilijoita.


title: Meliton Balantšivadze

text: Meliton Balantšivadze (, 24. joulukuuta 1862 – 21. joulukuuta 1937) oli georgialainen säveltäjä ja yksi georgialaisen klassisen musiikin perustajista. Hänen kahdella pojallaan, George Balanchinella ja Andria Balantšivadzella, oli loistokkaat urat: edellinen toimi johtavana koreografina Yhdysvalloissa ja jälkimmäinen oli neuvosto-Georgian huomattavin taidemusiikin säveltäjä.


title: Meliton Balantšivadze

text: Balantšivadze sai koulutuksensa Kutaisin ja Tbilisin seminaareissa ja aloitti oopperauransa Tbilisin oopperatalossa vuonna 1880. Vuonna 1882 hän perusti georgialaisen kansanmusiikkiryhmän ja järjesti ensimmäisen kansanmusiikin konsertin Tbilisissä seuraavana vuonna. Sen jälkeen vuosina 1883–1886 hän matkusti Georgian eri osissa keräten kansanlauluja ja opettaen kansanmusiikin kuoroja. Vuodesta 1889 vuoteen 1895 hän opiskeli Pietarin konservatoriossa, jossa häntä opetti muun muassa Nikolai Rimski-Korsakov. Myöhemmin vuosien 1895 ja 1917 välillä hän kiersi Venäjää ja piti georgialaisen kansanmusiikin konsertteja. Bolševikkien vallankaappauksen jälkeen vuonna 1917 hän palasi synnyinmaahansa, jossa hän opetti ja sävelsi. Hän laati ensimmäisen georgialaisen oopperan "Tamar tsbieri" (, "viekas Tamar"), jonka esittivät ensimmäisen kerran venäläiset taiteilijat Venäjän aatelisneuvoston salissa vuonna 1897.


title: Monikonpuro

text: Monikonpuro () on Espoossa sijaitseva puro, joka virtaa Leppävaaran keskustan ja Vermon kautta Isoon Huopalahteen. Purosta on käytetty myös nimeä Kilonoja.


title: Monikonpuro

text: Puro on ollut julkisuudessa muun muassa Leppävaaran alueen rakentamisen yhteydessä tehdyn uoman siirtämisen sekä taimenkantansa takia.


title: Monikonpuro

text: Monikonpuron valuma-alueen yläosiin kuuluu muun muassa Hämevaara, Laaksolahden lounaisosa, Karakallio ja Lintuvaaran länsiosa. Puro kulkee Leppävaaran ulkoilupuistossa Monikko-nimisen alueen läpi, Leppävaaran keskuksen kautta Perkkaalle ja Vermoon ja laskee Vermon eteläpuolella Iso-Huopalahteen. Puron pituus on noin 6,5 kilometriä, ja uoma on leveydeltään 1–2 metriä.


title: Monikonpuro

text: Puron keskivirtaama on noin 0,1 m³/s, mutta rankkasateiden aikainen ylivirtaama jopa 6 m³/s.


title: Monikonpuro

text: Kalastusharrastajien "Taimeninstituutti"-niminen yhdistys istutti Monikonpuroon Inkoon Ingarskilanjoen taimenia vuonna 1994 ja kunnosti puroa useina vuosina. Vuonna 2000 purosta tavattiin myös geneettisesti alkuperäisiä taimenia. Vuosien 2002 ja 2003 kuivat kesät ja puron jäätyminen talvella aiheuttivat kuitenkin taimenkannan katoamisen, eikä taimenen poikasia ole tavattu purossa sen jälkeen.


title: Monikonpuro

text: Purossa esiintyy särkeä, seipiä, salakkaa, ahventa, haukea, kymmenpiikkiä ja kolmipiikkiä.


title: Monikonpuro

text: 1990-luvun lopulla Espoon kaupunki halusi siirtää Monikonpuron uomaa noin kilometrin matkalla kauppakeskus Sellon ja uuden liikenneterminaalin tieltä. Kaupunki sai vuonna 1999 Länsi-Suomen vesioikeudelta luvan puron siirtämiseen, mutta kaupungin ympäristölautakunta ja Espoon ympäristöyhdistys hakivat Vaasan hallinto-oikeudelta muutosta päätökseen. Hallinto-oikeus ei kuitenkaan muuttanut päätöstä, ja uoma siirrettiin vuonna 2001.


title: Monikonpuro

text: Myös Perkkaalle suunnitellun SuperLife Lab-keskuksen kohdalle on anottu ja saatu lupa Monikonpuron siirtämiseen. Alueen kaavamuutoksesta valitettiin Helsingin hallinto-oikeuteen, yhtenä perusteena Monikonpuron suojeleminen, mutta valitus hylättiin.


title: Hirtetyn miehen kapina

text: Hirtetyn miehen kapina on suomalaislaulaja Seppo Alvarin debyyttialbumi, ja hänen Mamboo Kings -yhtyeensä ainoaksi jäänyt. Se julkaistiin helmikuussa 2007. Albumille on sanoituksia tehneet mm. Jarkko Martikainen ja Kaarle Viikate.


title: Tinasotilas (Seppo Alvarin albumi)

text: Tinasotilas on suomalaislaulaja Seppo Alvarin toinen studioalbumi. Se julkaistiin 24. syyskuuta 2008.


title: Luke Woodham

text: Luke Woodham (s. 5. helmikuuta 1981) on yhdysvaltalainen rikollinen, joka surmasi kolme ihmistä Mississippin Pearlissa 1. lokakuuta 1997.


title: Luke Woodham

text: Surmattuaan oman äitinsä 16-vuotias Woodham ajoi koululleen (Pearl High School), jossa hän aloitti ammuskelun. Lydia Dew (17) ja Christina Menefee (16) kuolivat; lisäksi seitsemän haavoittui.


title: Luke Woodham

text: Woodham mainitsi motiivikseen koko hänen elämänsä ajan häneen kohdistuneen kaltoinkohtelun. Hän oli ollut osallisena saatananpalvontakultin toiminnassa. Vaikka mielenvikaisuuteen vedottiin, Woodham sai murhista elinkautiset ja törkeistä pahoinpitelyistä lisävankeusvuosia.


title: Dawn Harper-Nelson

text: Dawn Harper-Nelson (o.s. Harper, s. 13. toukokuuta 1984 East St. Louis, Illinois) on yhdysvaltalainen yleisurheilija, jonka päämatka on 100 metrin aitajuoksu.


title: Dawn Harper-Nelson

text: Harper voitti Pekingin olympialaisten 2008 100 metrin aitafinaalissa yllätyskultaa silloisella ennätysajallaan 12,54. Berliinin MM-kisojen 2009 välierässä hän juoksi ennätyksekseen ajan 12,48 ja oli loppukilpailussa seitsemäs ajalla 12,81. Daegun MM-kisoissa 2011 hän voitti pronssia ennätysajallaan 12,47. Lontoon olympialaisissa 2012 hän saavutti hopeaa uudella ennätyksellään 12,37. Moskovan MM-kilpailuissa 2013 hän sijoittui neljänneksi ajalla 12,59. Lontoon MM-kilpailuissa 2017 hän sai hopeaa ajalla 12,63.


title: Dawn Harper-Nelson

text: Harper avioitui vuonna 2013 ja otti käyttöönsä yhdistelmänimen Harper-Nelson.


title: Dawn Harper-Nelson

text: Harper-Nelson sai vuonna 2017 kolmen kuukauden kilpailukiellon kiellettyjen aineiden käytöstä. Dopingkäry johtui verenpainelääkkeestä.


title: Austin Ejide

text: Austin Amamchukwu Ejide (s. 8. huhtikuuta 1984 Onitsha) on nigerialainen jalkapalloilija, pelipaikaltaan maalivahti. Hän edustaa Hapoel Petah Tikvaa.


title: Austin Ejide

text: Ejide on pelannut urallaan kolmessa seurassa. Hän aloitti uransa Gabros Internationalissa, josta hän siirtyi Tunisiaan Étoile Sportive du Saheliin, jossa hän viihtyi neljä vuotta. Vuonna 2006 Ejide siirtyi SC Bastiaan, jossa hän pelasi ykkösmaalivahtina kahden kauden verran. Kolmannella kaudella hän jäi varavahdin roolin ja kesällä 2009 vaihtoi seuraa israelilaiseen Hapoel Petah Tikvaan.


title: Austin Ejide

text: Maajoukkueessa Ejide on pelannut 17 ottelua ja on ollut mukana kolmissa arvokisoissa: MM-kisoissa 2002, Afrikan-mestaruuskilpailuissa 2008 ja 2010.


title: Kallonsisäinen tilavuus

text: Kallonsisäinen tilavuus on mitta, joka kertoo karkeasti kallon sisälle mahtuvan aivojen koon. Aivojen koon on kiistelty osoittavan eliölajin älykkyyden.


title: Kallonsisäinen tilavuus

text:
Esimerkkejä eri lajien kallonsisäisistä tilavuuksista:
Esimerkkejä eri humanoideista:


title: Now (Anna Abreun albumi)

text: Now on Anna Abreun 22. lokakuuta 2008 julkaistu järjestyksessään toinen studioalbumi. Albumi nousi Suomen viralliselle albumilistalla julkaisuviikollaan listan toiseksi (44/2008). Seitsemännellä listaviikollaan se nousi listaykköseksi kahdeksi viikoksi (50–51/2008). Yhteensä albumi oli listalla 19 viikkoa, ja myöhemmin vielä viisi viikkoa mid-price-listalla. Albumi ylitti vielä julkaisuvuonnaan platinalevyrajan, sitä on myyty yli 50 000 kappaletta.


title: Now (Anna Abreun albumi)

text: Abreu voitti albumin myötä Vuoden naissolisti palkinnon Emma-gaalassa alkuvuodesta 2009.


title: Now (Anna Abreun albumi)

text: Albumin digitaalinen versio sisältää kymmenen kappaleen lisäksi bonuskappaletta, "Work It Out" ja "Vinegar" -kappaleen "Umeboshi Mix" -version. Bonuskappaleista "Work It Out" nousi yhdeksi viikoksi latauslistalle, sijalle 27 (44/2008).Albumin ensimmäisenä singlenä julkaistiin "Vinegar" -niminen kappale, josta tuli Abreun ensimmäinen single, joka nousi sekä single- että latauslistan kärkeen. Kappale oli hetken aikaa myös radiokanavien soitetuin kappale. Syksyllä 2009 kappale julkaistiin myös Britanniassa.


title: Now (Anna Abreun albumi)

text: Toinen single "Silent Despair" julkaistiin lokakuussa 2008. Kappale menestyi paremmin radioissa, kuin myyntilistoille. Parhaimmillaan se oli toiseksi soitetuin radiokappale, mutta sen ainoa myyntilista sijoitus on kahden viikon käynti latauslistalla.


title: Now (Anna Abreun albumi)

text: Albumilta julkaisiin vielä kaksi singleä: tammikuussa 2009 "Something About U" ja saman vuoden huhtikuussa "Come Undone". Kumpikaan kappaleista ei noussut listoille.


title: Yohan Gomez

text: Yohan Gomez (s. 25. syyskuuta 1981 Lyon) on ranskalainen jalkapalloilija, pelipaikaltaan puolustaja. Hän edustaa SC Bastiaa, jota ennen hän on pelannut Olympique Lyonnaisia.


title: Yohan Gomez

text: Gomez aloitti uransa Olympique Lyonnaisissa, jossa hän ehti pelata vuoden aikana vain kuusi ottelua. Vuonna 2005 hän siirtyi SC Bastiaan, jossa hän on pelannut 62 ottelua, joissa hän on tehnyt neljä maalia. Gomez ei ole pelannut urallaan yhtäkään maaottelua.


title: Raphel Cherry

text: Raphel Jerome Cherry (s. 19. joulukuuta 1961) on entinen amerikkalaisen jalkapallon pelaaja. Hän syntyi Little Rockissa, Arkansasissa, ja pelasi yliopistotasolla Havaijin yliopistolla. Hänen ammattilaisseuroinaan olivat vuosina 1985–1988 Washington Redskins ja Detroit Lions.


title: Raphel Cherry

text: Cherry surmasi vaimonsa joulukuussa 1998. Hän sai alun perin elinkautisen, mutta tuomio lievennettiin kolmeksikymmeneksi vuodeksi.


title: Chappaquiddickin sillan onnettomuus

text: Chappaquiddickin sillan onnettomuus oli vuonna 1969 Yhdysvaltain Massachusettsissa tapahtunut onnettomuus, jossa demokraattisen puolueen senaattori Edward Kennedyn auto suistui veteen ja kyydissä ollut nainen sai surmansa. Tapaus vahingoitti Kennedyn julkista kuvaa.


title: Chappaquiddickin sillan onnettomuus

text: Suurin piirtein puoliltaöin perjantaina 18. heinäkuuta 1969 Chappaquiddick Islandilla Edgartownissa, senaattori Edward "Ted" Kennedy suistui mustalla Oldsmobilella mereen syrjäiseltä sillalta. Autossa oli mukana senaattori Robert Kennedyn – Edwardin vuonna 1968 murhatun veljen – sihteeri Mary Jo Kopechne, joka sai surmansa. Kennedy oli seuraamassa regattaa Edgartownissa. Ennen onnettomuutta hän oli luultavasti nauttinut alkoholia.


title: Chappaquiddickin sillan onnettomuus

text: Yön tapahtumista ei ole kunnollista tietoa. Kennedyn tarkoitus oli mennä lautalla Edgartowniin Martha's Vineyardille. Dukesin piirikunnan tuomarin raportin mukaan Kennedy kertoi olleensa siirtymässä yöksi hotelliin Edgartowniin. Kennedy ja Kopechne olivat olleet viettämässä iltaa kymmenen muun henkilön (viisi miestä ja viisi naista) kanssa mökillä, joka sijaitsi Chappaquiddickin saarella. Saarelle pääsi Edgartownista auton kanssa vain lautalla. Regatta, johon Kennedy osallistui perjantaina iltapäivällä, jatkui vielä seuraavana päivänä. Tuomari piti todennäköisenä, etteivät Kennedy ja Kopechne olleet palaamassa Edgartowniin eikä Kennedy aikonut ajaa lauttalaiturille vaan kääntyi tarkoituksella päinvastaiseen suuntaan hiekkatielle, jonka päässä oli valaisematon silta. Sillan toisella puolella oli uimaranta.


title: Chappaquiddickin sillan onnettomuus

text: Tie oli Kennedylle tuntematon ja hän kertoi menettäneensä autonsa hallinnan ja ajaneensa sillalta mereen. Auto vajosi 2,5 metrin syvyyteen, josta senaattori pääsi jotenkuten pinnalle. Hän kertoi sukeltaneensa uudelleen pelastamaan neiti Kopechnea, mutta epäonnistuneensa. Shokkitilassa Kennedy palasi rantaan ja pääsi Edgartowniin kertomaan tapauksesta kahdelle ystävälleen.


title: Chappaquiddickin sillan onnettomuus

text: Kennedy ilmoitti tilanteesta poliisille vasta kahdeksan tunnin kuluttua. Hänet tuomittiinkin onnettomuuspaikalta poistumisesta kahden kuukauden ehdolliseen vankeuteen ja menettämään ajokorttinsa vuodeksi. Kennedy piti televisiossa puheen, jossa hän kertoi oman näkemyksessä tapauksesta ja olevansa valmis eroamaan, jos valitsijat niin halusivat. Vetoomus meni perille, sillä myötätunnon ilmauksia alkoi virrata Kennedylle.


title: Chappaquiddickin sillan onnettomuus

text: Yhdysvaltain media ei kuitenkaan ollut tyytyväinen. Median mielestä Kennedy valehteli, eikä kertonut kaikkea. Lisäpontta tuli kun Kennedyn kuulusteluja lykättiin hänen asianajajiensa vaatimuksesta. Kuulusteluissa piirisyyttäjä Edmund Dinisin piti kuulustella Kennedyä ja hänen seuruettaan sillan tapahtumista.


title: Chappaquiddickin sillan onnettomuus

text: Vastustajat epäilivät heidän vetoavan Yhdysvaltain korkeimpaan oikeuteen. Korkeimmassa oikeudessa oli paljon kennedyläisiä demokraattisen puoleen jäseniä, jotka pystyivät käyttämään oikeuslaitoksen mutkikkaita sokkeloita hyväkseen.


title: Chappaquiddickin sillan onnettomuus

text: Myös Edward ja Joan Bennett Kennedyn avioliitto oli vaarassa, sillä epäiltiin, että Mary Jo Kopechne olisi ollut raskaana Kennedylle. Huhut avioerosta tulivat julkisuuteen.


title: Chappaquiddickin sillan onnettomuus

text: Kennedy sai jatkaa demokraattisen puolueen senaattorina, mutta skandaali voi selittää miksi hän ei asettunut ehdolle vuoden 1972 presidentinvaaleissa.


title: Chappaquiddickin sillan onnettomuus

text: Onnettomuudesta kertova elokuva "Chappaquiddick" esitettiin Toronton elokuvajuhlilla syyskuussa 2017. Se tuli laajaan levitykseen Yhdysvalloissa huhtikuussa 2018 ja oli maan seitsemänneksi katsotuin elokuva ensimmäisellä viikkollaan. Onnettomuus tapahtui samana viikonloppuna kuin Apollo 11 -kuulento. Elokuvan mukaan tämä rajoitti onnettomuuden saamaa näkyvyyttä mediassa. Suomessa ensimmäiset tiedot tapauksesta julkaistiin saman viikonlopun aikana.


title: Simon Mathew

text: Simon Mathew () on tanskalainen laulaja. Hän on teinipoppareiden Rebekka Mathew'n ja Sabina Mathew'n veli. Mathew voitti Tanskan Eurovision laulukilpailun karsinnat 2008, ja edusti Tanskaa Euroviisuissa 2008 laululla ”All Night Long”.


title: Simon Mathew

text: Mathewin ensimmäinen sooloalbumi "Simon Mathew" julkaistiin 2005. Mathewin ensimmäinen single oli ”These Arms”. Toinen single oli ”Dreamer”, joka oli listaykkösenä Tanskassa monta viikkoa ja pysyi radioiden soitetuimpana kappaleena.


title: Simon Mathew

text: Toinen albumi "All For Fame" julkaistiin vuonna 2008.


title: Planmeca

text: Planmeca Oy on yksi maailman johtavista hammashoitoteknologiaa valmistavista yhtiöistä, jonka tuotteita viedään noin 120 maahan. Suomalainen, vuonna 1971 perustettu perheyhtiö valmistaa mm. korkean teknologian hammashoitokoneita, 2D- ja 3D-röntgenlaitteita, ohjelmistoja sekä CAD/CAM-ratkaisuja. Yhtiön pääkonttori ja päätoiminnot sijaitsevat Helsingin Herttoniemessä.


title: Planmeca

text: Planmecan toimitusjohtaja Heikki Kyöstilä rekisteröi Planmeca-yhtiön veljensä Tapio Kyöstilän kanssa 1969. Valmistus aloitettiin Helsingin Kulosaaressa Svinhufvudintien kerrostalon kellarissa. Yhtiö valmisti aluksi hammaslääkärin aputuoleja ja instrumenttikaapistoja. Ensimmäinen potilastuolimalli saatiin tuotantoon 1970-luvun puolivälissä. Vuonna 1972 perustettiin toinen yhtiö, Plandent Oy, hammaslääkäritarvikkeiden maahantuontiyritykseksi. Plandentista on kasvanut kansainvälinen yritys, joka markkinoi Planmecan tuotteiden ohella muidenkin valmistajien tuotteita kymmenessä Euroopan maassa. Planmecan tuotevalikoima on laajentunut hammashoitokoneisiin, röntgenlaitteisiin, ohjelmistoihin ja uusimpana CAD/CAM-tuotteisiin.


title: Planmeca

text: Planmecan kansainvälistyminen kiihtyi 1980-luvulla. Suuri laitetoimitus Helsingin yliopiston hammaslääketieteen laitokselle alkoi avata markkinoita lopulta yli sataan yliopistolliseen koulutusyksikköön eri puolilla maailmaa. 1980-luvun loppuvuosina vientimenestyksiksi muodostuivat ensimmäinen mikroprosessoriohjattu potilastuoli sekä hampaiden panoraamaröntgenlaite, joka oli 1990-luvulla myydyin laite koko maailmassa. Vuonna 1989 perustettiin sisaryritys Planmed Oy, jonka valmistaa mammografialaitteita. Planmeca Groupiin kuuluu myös Paraisilla toimiva LM-Instruments Oy, joka valmistaa hampaiden hoitoon tarvittavia instrumentteja.


title: Planmeca

text: Planmedin ja Planmecan tuotannosta on 1990-luvun alkuvuosista lähtien yli 90 prosenttia mennyt vientiin. Vuosituhannen vaihteen jälkeen yritys on noussut merkittäväksi digitaalisten hammaskuvantamislaitteiden kehittäjäksi.


title: Planmeca

text: Planmeca Oy palkittiin 1985 tasavallan presidentin vientipalkinnolla. Heikki Kyöstilälle myönnettiin teollisuusneuvoksen arvonimi 2005.


title: Planmeca

text: Planmeca tuomittiin vuonna 2010 ja 2014 korvaamaan satoja tuhansia euroja palkkavahinkoa työntekijöilleen. Työntekijöitä ei ollut oikeuden mukaan kohdeltu tasavertaisesti.


title: The Comeback

text: The Comeback on yhdysvaltalainen mokumentti-muotoon tehty komediasarja, jonka ovat luoneet Lisa Kudrow ja Michael Patrick King. Sarjan esittäminen alkoi HBO-kanavalla 5. kesäkuuta 2005. Suomessa sarjaa on esittänyt televisiokanava Nelonen.


title: The Comeback

text: Sarja kertoo Kudrow'n esittämästä entisestä näyttelijätähti Valerie Cherishistä, joka yrittää päästä takaisin parrasvaloihin. Valerie valitaan uuteen tilannekomediasarjaan, ja samalla hänestä aletaan tehdä "The Comeback" -nimistä tosi-tv-ohjelmaa.


title: The Comeback

text: Sarjan ensimmäinen, 13 jaksosta koostuva kausi esitettiin kesällä 2005. HBO lopetti sarjan ensimmäisen kauden jälkeen huonojen katsojalukujen vuoksi. Kriitikoilta sarja sai vaihtelevan vastaanoton, mutta sai silti kolme Emmy-ehdokkuutta. Sarja on sittemmin kasvattanut suosiotaan niin katsojien kuin kriitikoiden keskuudessa, ja sarjan on luonnehdittu olleen "aikaansa edellä". Maaliskuussa 2014 uutisoitiin, että HBO käy neuvotteluja sarjan toisesta kaudesta, ja kaksi kuukautta myöhemmin HBO ilmoitti tilanneensa sarjaan kuuden jakson mittaisen toisen kauden. Toinen kausi esitetään syksyllä 2014 eli yhdeksän vuotta ensimmäisen kauden päättymisen jälkeen.Kuudesta jaksosta koostuva toinen tuotantokausi tullaan esittämään syksyllä 2014.


title: The Comeback

text: "The Comeback" -sarja on saatavilla DVD:nä, josta löytyy myös suomenkielinen tekstitys.


title: Mukulaleinikki

text: Mukulaleinikki ("Ranunculus ficaria", syn. "Ficaria verna") on hyönteispölytteinen, keltakukkainen kasvi, jota käytetään myös puistoissa ja puutarhoissa maanpeitekasvina.


title: Mukulaleinikki

text: Monivuotinen mukulaleinikki kasvaa 10–30 cm korkeaksi. Varsi on pysty tai joskus koheneva ja kalju. Kasvin lehtihangoissa on kukinnan loppuvaiheesta lähtien itusilmuja. Kiiltävät, mehevät lehdet ovat pitkäruotisia. Lehtilapa on 3–5 cm pitkä ja muodoltaan leveänpuikea, herttatyvinen ja mutkalaitainen. Melko pitkäperäiset, kirkkaankeltaiset kukat ovat yksittäin lehtihangoissa. Halkaisijaltaan kukka on yleensä 2–3 cm leveä ja siinä on kaksi kehäkiehkuraa. Verholehtiä on kolme kappaletta, kun taas tasasoukan suikean muotoisia terälehtiä on tavallisesti 8 tai 9 kappaletta. Suomessa mukulaleinikki kukkii yleensä toukokuussa, joskus myös kesäkuun puolella. Hedelmistö koostuu noin 2,5 mm pitkistä, osittain karvaisista ja hyvin lyhytotaisista pähkylöistä.


title: Mukulaleinikki

text: Mukulaleinikin tyvessä maan alla on varsinaisten juurien lisäksi mukuloita, jotka ovat nuijamaisesti turvonneita juuria. Näihin edelliskesänä kerätyn vararavinnon turvin se kukkii varhain keväällä. Kasvi leviää pääasiassa suvuttomasti mukuloiden ja itusilmujen avulla, sillä pähkylät ovat tavallisesti kehittymättömiä.


title: Mukulaleinikki

text: Mukulaleinikki on monimuotoinen laji, joka toisinaan jaetaan alalajeihin. Perinteisesti se on jaettu kahteen alalajiin ssp. "ficaria" ja ssp. "bulbilifer", joista kukkavarren itusilmut kuuluisivat ensimmäiselle. Tosiasiassa kyse lienee siitä, että edellisellä on diploidi, jälkimmäisellä tetraploidi kromosomisto.


title: Mukulaleinikki

text: Mukulaleinikkiä kasvaa lähes koko Euroopassa lukuun ottamatta mantereen pohjoisimpia ja itäisimpiä osia sekä Islantia. Idässä levinneisyysalue ulottuu Länsi-Venäjälle ja Kaukasukselle, pohjoisessa Etelä-Suomeen ja Keski-Ruotsiin ja -Norjaan. Norjassa lajia tosin tavataan paikoitellen Atlantin rannikolla aina napapiirin korkeudelle saakka. Pohjois-Afrikassa laji on levinnyt Marokkoon, Algeriaan ja Tunisiaan. Lisäksi sitä tavataan myös Turkissa. Mukulaleinikkiä kasvaa paikoitellen vieraslajina myös Yhdysvaltain ja Kanadan itäosissa.


title: Mukulaleinikki

text: Suomessa mukulaleinikkiä kasvaa lähinnä Etelä-Suomessa Satakunnasta Kymenlaaksoon. Runsaimmillaan laji on Ahvenanmaalla. Pohjoisempana mukulaleinikkiä kasvaa paikoitellen Pohjanlahden rannikolla, pohjoisimmillaan Oulun korkeudelle saakka. Suomessa tavattavat mukulaleinikit kuuluvat alalajiin ssp. "ficaria" eli itumukulaleinikki.


title: Mukulaleinikki

text: Mukulaleinikille tyypillisiä kasvuympäristöjä ovat saviset joki- ja merenrantalehdot ja -pensaikot, jokien ja purojen tulvaniityt, lehtoniityt, puistojen ja pihojen nurmikot ja pihametsiköt. Laji on varhainen kevätkukkija ja lakastuu nopeasti kukinnan jälkeen. Keskikesällä mukulaleinikin maanpäälliset osat ovat kokonaan kadonneet ja muut lajit vallanneet kasvupaikat.


title: Mukulaleinikki

text: Mukulaleinikkiä on ainakin Ruotsissa käytetty pienissä määrin keväisin salaatin tapaan lievästä myrkyllisyydestä huolimatta. Keitetyjä, kuivattuja ja jauhettuja juurimukuloita on myös käytetty hätäravintona. Viikunan muotoa muistuttavia juurimukuloita on keskiajalla käytetty rohtona muun muassa peräpukamien hoitoon.


title: Mukulaleinikki

text: Mukulaleinikkiä viljellään myös koristekasvina ja voi toisinaan villiintyä luontoon.


title: Ketohärkki

text: Ketohärkki ("Cerastium arvense") on kohokkikasveihin kuuluva hento, valkokukkainen kasvi. Laji on pohjoisella pallonpuolikolla laajalle levinnyt.


title: Ketohärkki

text: Monivuotinen ketohärkki kasvaa 10–30 senttimetriä korkeaksi ja muodostaa löyhän mattomaisia kasvustoja. Yleisväritykseltään kasvi on harmaanvihreä. Varsi on hento, pysty ja karvainen. Lehdet ovat kapeansuikeita tai lähes tasasoukkia ja lyhyen karvan peittämiä. Kukattomien haarojen lehdet ovat usein kaarevia. Kukinto on kaksihaarainen viuhko. Kukinnon alimmatkin tukilehdet ovat leveälti kalvolaitaisia. Kukkia on 4–10 kappaletta. Verhiö ja teriö ovat molemmat viisilehtisiä. Verholehdet ovat leveälti kalvolaitaisia ja kooltaan 4,5–7,5 millimetriä pitkiä. Valkoiset terälehdet ovat matalasti kaksihalkoisia ja noin kaksi kertaa verholehtien pituisia. Emin vartaloita on viisi kappaletta. Suomessa ketohärkki kukkii kesä-heinäkuussa. Hedelmä on pitkähkö, 10-liuskaisesti aukeava kota. Ketohärkin lehtihangoissa on kukattomia haaroja, jotka talvehtivat ja muodostavat seuraavana vuonna kukkivia versoja.


title: Ketohärkki

text: Ketohärkin ja hopeahärkin ("C. tomentosum") väliset risteymät ovat tavallisia, ja ne ovat myös hedelmällisiä.


title: Ketohärkki

text: Euroopassa ketohärkin päälevinneisyysalue ulottuu Ranskasta ja Britteinsaarilta Venäjälle, rajoittuen etelässä Italiaan ja Pohjois-Balkaniin, pohjoisessa Fennoskandian keskiosiin. Satunnaisemmin lajia kasvaa Pyreneiden niemimaalla, Kreikassa, Ukrainassa, Kaukasuksella ja Fennoskandian pohjoisosissa. Levinneisyysalue jatkuu hajanaisena Venäjältä Aasian puolelle, jossa ketohärkkiä kasvaa eripuolilla Siperiaa ja Keski-Aasiaa sekä paikoitellen myös Kiinassa. Afrikassa lajia tavataan Marokossa sekä mantereen eteläosissa. Pohjois-Amerikassa ketohärkkiä kasvaa Alaskassa, suuressa osassa Kanadaa sekä Yhdysvaltojen keski- ja pohjoisosissa. Laji on levinnyt myös Etelä-Amerikkaan.


title: Ketohärkki

text: Suomessa ketohärkkiä tavataan paikoin yleisenä Etelä-Suomessa. Laji harvinaistuu pohjoiseen päin mentäessä, mutta sitä tavataan satunnaisesti aina Keski-Lappia myöten.


title: Ketohärkki

text: Ketohärkki viihtyy kuivahkoilla ja aurinkoisilla kasvupaikoilla. Tyypillisesti nämä ovat ihmisen muokkaamia ympäristöjä, kuten esimerkiksi tienvierustat, kedot, pellonpientareet, joutomaat, pihat ja laitumet. Kasvi on Suomessa levinnyt voimakkaasti heinänviljelyn myötä. Se tavattiin maasta ensimmäisen kerran 1800-luvulla. Laji on tullut Suomeen ulkomaisten heinän- ja nurmen kylvösiementen mukana.


title: Pulskaneilikka

text: Pulskaneilikka ("Dianthus superbus") on laajalla alueella Euroopan ja Aasian havumetsävyöhykkeellä kasvava monivuotinen, vaaleansinipunakukkainen kohokkikasvi. Laji on Suomessa rauhoitettu entisen Oulun läänin eteläpuolella.


title: Pulskaneilikka

text: Pulskaneilikka kasvaa 25–60 cm korkeaksi. Kasvi on löyhästi mätästävä ja tyvestä koheneva, väriltään puhtaanvihreä ja kalju. Lehdet ovat kapeita ja tasasoukan suikeita, ja kasvavat tyvestä yhdiskasvuisesti tupeksi. Vaaleansinipunaiset, hyväntuoksuiset kukat ovat pitkäperäisiä ja halkaisijaltaan noin viisi senttimetriä. Kukan verhiö ja teriö ovat viisilehtisiä. Verhiö on torvimainen ja ulkoverhiöllinen. Terälehdet ovat kapealiuskaisia ja lisäteriöttömiä. Pulskaneilikka kukkii Suomessa heinä-elokuussa. Hedelmä on neliliuskaisesti aukeava kota.


title: Pulskaneilikka

text: Pulskaneilikka muistuttaa hietaneilikkaa ("D. arenarius"), mutta kasvaa tätä isommaksi, sen lehdet ovat pehmeämmät ja se mätästää löyhemmin. Pulskaneilikka muistuttaa myös hieman käenkukkaa ("Lychnis flos-cuculi"), jonka kukkien väri kuitenkin on vaaleampi ja verhiö lyhyempi.


title: Pulskaneilikka

text: Pulskaneilikka voi risteytyä ketoneilikan kanssa lajien yhteisillä kasvupaikoilla.


title: Pulskaneilikka

text: Pulskaneilikkaa tavataan laajalla alueella koko Keski- ja Itä-Euroopan alueella Ranskasta ja Pohjois-Italiasta Romaniaan, Ukrainaan ja Keski- ja Pohjois-Venäjälle Uralille saakka. Lajia tavataan myös hajanaisemmin Uralin itäpuolella Keski-Siperiassa aina Tyynelle merelle saakka, josta levinnäisyysalue jatkuu etelään päin Kiinaan ja Japaniin.


title: Pulskaneilikka

text: Suomessa pulskaneilikan levinnäisyysalue on jatkoa Venäjän esiintymille. Laji on levittäytynyt Suomeen laaksoja ja jokivarsia pitkin jo myöhäisjääkaudella mannerjäätikön sulaessa. Voimakkaimmillaan kanta on Keski-Lapissa, Kainuussa sekä Oulun seudulla. Etelämpää lajista on satunnaisia havaintoja, mutta se on kadonnut lähes kaikilta näiltä kasvupaikoilta. Pohjois-Savossa Kaavilla kasvaa pulskaneilikan harvinainen serpentiinirotu, joka on luokiteltu äärimmäisen uhanalaiseksi. Alueella kasvaa alle 1 500 pulskaneilikkamätästä, mutta joista vain osa edustaa uhanalaista serpentiinirotua.


title: Pulskaneilikka

text: Tyypillisiä elinympäristöjä pulskaneilikalle ovat jokien hiekka- ja sorarannat, rantaniityt ja kallionpenkereet. Se hyötyy ihmistoiminnasta ja leviää helposti myös kedoille ja tienvarsille. Pohjois-Savossa Kaavilla tavattava harvinainen pulskaneilikan rotu kasvaa emäksisillä serpentiinikivillä. Esiintymisalueen laajuus on nykyisin vain noin yksi neliökilometri.


title: Pulskaneilikka

text: Pulskaneilikka myydään myös puutarhakasvina. Se sopii myös leikkokukaksi.


title: Luettelo J-rockin esittäjistä

text: Tämä on luettelo J-rockin esittäjistä.


title: Ribaude

text: Ribaude (s. 23. maaliskuuta 2004) on suomalainen lämminverinen ori. Se voitti 30. elokuuta 2008 ravatun Suuren Suomalaisen Derbyn suomenennätysajalla 14,4a/2600 metriä ohjastajanaan Harri Koivunen. Ribaude on kilpaillut heinäkuuhun 2009 mennessä 31 lähdössä, joista hevonen on saavuttanut yhteensä kymmenen voittoa.


title: Valters & Kaža

text: Valters & Kaža on latvialainen duo, joka edusti maataan Eurovision laulukilpailussa 2005 balladilla "The War Is Not Over" ("Sota ei ole päättynyt"). Duo sijoittui 5. sijalle 153 pisteellä ja semifinaalissa 10. sijalle 85 pisteellä.


title: Ruumishuone

text: Ruumishuone on rakennus tai huone, jossa vainajia säilytetään. Varsinkin aikaisemmin ruumishuone oli erillinen rakennus, jossa vainajia voitiin säilyttää ennen hautausta. Nykyisin ruumiishuoneena käytetään yleisesti sairaalassa tai muussa hoitolaitoksessa olevaa tilaa, jonne vainaja kuljetetaan odottamaan siirtoa tai ruumiinavausta.


title: Ruumishuone

text: Yleisimmin vainajien säilytys toteutetaan tarkoitusta varten rakennetuissa jäähdytetyissä kaapeissa. Vainajat tavallisesti yksilöidään varpaaseen kiinnitettävän tunnistekortin avulla.


title: Juomavesi

text: Juomavesi tarkoittaa vettä, jota voi käyttää juomiseen. Juomavesi on talousvettä. Juomavettä valmistetaan pääasiassa makeasta vedestä eli pohjavedestä, joki- tai järvivedestä.


title: Juomavesi

text: Makea vesi on monin paikoin erittäin niukka luonnonvara. YK arvioi, että makean veden kulutus on kuusinkertaistunut 1900-luvun aikana, mikä on yli kaksi kertaa enemmän kuin väestönkasvu samana ajanjaksona. 884 miljoonalla ihmisellä ei ole käytössään puhdasta juomavettä. YK:n yleiskokous linjasi heinäkuussa 2010, että puhdas vesi on ihmisoikeus.


title: Juomavesi

text: On myös arveltu, että ilmastonmuutoksen vaikutuksesta kuivat alueet ja kuivuuskaudet lisääntyvät, pahimmillaan seurauksena on konflikteja. Kiistely makean veden varannoista on kärjistänyt esimerkiksi Israelin ja sen naapureiden konflikteja. YK:n arvion mukaan vuonna 2030 puolet maapallon ihmisistä asuu alueilla, joilla vedensaanti on rajoitettua.


title: Juomavesi

text: Talousveden laatu on Suomessa erinomaista. Vuonna 2003 UNESCO raportoi, että Suomessa on maailman paras veden laatu.


title: Juomavesi

text: Juomavetenä käytettävään vesijohtoveteen saatetaan joissain tapauksissa lisätä klooria estämään haitallisten bakteerien kasvua eli vesi desinfioidaan.


title: Juomavesi

text: Suomessa on ennen paikoin lisätty fluoria juomaveteen, mutta nykyään vesilaitokset suodattavat sitä pois. Mm. Irlannissa fluoria yhä lisätään. Suomessa ja EU:ssa fluoria saa olla korkeintaan 1,5 mg litrassa. Turun Sanomien haastatteleman vesiasiantuntijan mukaan fluori on hyväksi pienissä pitoisuuksissa ja haitallista suurissa.


title: Purtojuuri

text: Purtojuuri ("Succisa pratensis") on monivuotinen sinikukkainen kasvi, joka kuuluu purtojuurikasvien heimoon.


title: Purtojuuri

text: Purtojuuri kasvaa 30–50 cm korkeaksi. Sen kukinto on sinisävyinen mykerö, joka muodostuu 50–80 yksittäisestä kukasta.


title: Purtojuuri

text: Purtojuuri kasvaa puolivarjossa savisella maalla: niityillä, rannoilla ja pientareilla. Sitä myydään myös koristekasviksi.


title: Purtojuuri

text: Purtojuurta tavataan Keski-Euroopasta Etelä-Suomeen ulottuvalla alueella.


title: Purtojuuri

text: Purtojuurta suositaan syyskesän perhoskasvina. Sitä voi käyttää värjäykseen ja kuivattaa kuivakukaksi.


title: Herbie Lewis

text: Herbert "Herbie" Lewis (17. huhtikuuta 1905, Calgary, Alberta – 20. tammikuuta 1991) oli kanadalainen jääkiekkoilija, joka pelasi puolustajana Detroit Red Wingsissä National Hockey League -liigassa.


title: Herbie Lewis

text: Herbie Lewis oli aikansa nopeimpia luistelijoita.


title: Galleria

text: Galleria () voi tarkoittaa:


title: Eddie Giacomin

text: Edward ”Eddie” Giacomin (s. 6. kesäkuuta 1939 Sudbury, Ontario) oli kanadalainen jääkiekkomaalivahti, joka edusti NHL:n seuroja New York Rangers ja Detroit Red Wings sekä Providence Redsiä American Hockey League -farmiliigassa. Hänen NHL-uransa sisältää 289 voittoa, 208 tasapeliä ja 97 tappiota. Päästettyjen maalien keskiarvoksi muodostui 2,82 ottelua kohden.


title: Karl Haas

text: Karl Haas (6. joulukuuta 1913 Speyer, Saksa – 6. helmikuuta 2005 Royal Oak, Michigan, Yhdysvallat) oli Yhdysvalloissa vaikuttanut musiikintutkija ja pianisti, joka isännöi päivittäistä radio-ohjelmaa "Adventures in Good Music". Ohjelma sai alkunsa vuonna 1959 Detroitissa, se pääsi syndikointiin 1970-luvulla ja jatkui aina vuoteen 2003 asti. Ohjelma oli eräs kuunnelluimpia klassisen musiikin ohjelmia maailmassa ja voitti useita palkintoja muun muassa kaksi Peabodya. Haas itse nimettiin Radio Hall of Fameen vuonna 1997.


title: Karl Haas

text: Natseja Saksasta pakoon vuonna 1936 lähtenyt Karl Haas perusti 1944 "Chamber Music Society of Detroit"in ja johti 1967–1971 Michiganissa sijaitsevaa nuorten muusikkojen koulutuskeskusta "Interlochen Center for the Arts"ia.


title: Stalker: Clear Sky

text: S.T.A.L.K.E.R.: Clear Sky on GSC Game Worldin kehittämä sekä GSC World Publishingin ja Deep Silverin julkaisema ensimmäisen persoonan ammuntapeli ja itsenäinen jatko-osa "ille". Peli julkaistiin Microsoft Windowsille vuonna 2008.


title: Stalker: Clear Sky

text: Peli sisältää uusia ja vanhoja alueita, uudelleen mallinnettuina vanhasta pelistä. X-ray-pelimoottori on päivitetty versioon 1.5 ja sisältää DirectX 10 -tuen. Tekoäly on saavuttanut uuden tason mahdollistaen uuden ryhmien välisen taistelun. Peli yhdistää selviytymiskauhun, ensimmäisen persoonan ammuntapelien ja roolipelien elementtejä.


title: Stalker: Clear Sky

text: Suurin lisä peliin "Shadow of Chernobylin" jälkeen on ryhmittymien välinen sotajärjestelmä. Ryhmittymät taistelevat alueista hyökäten saadakseen aluetta ja puolustaen sitä pitääkseen sen omanaan. Pelaajan on mahdollista liittyä eri ryhmittymiin ja auttaa niitä taisteluissaan. Mitä vahvemmaksi ryhmittymä muodostuu, sitä parempia varusteita kauppiaat voivat toimittaa ja joita ryhmän soturit voivat käyttää. Pelihahmo on mercenary-ryhmittymän jäsen ja pystyy tekemään tehtäviä mille tahansa ryhmittymälle tai pysyä täysin puolueettomana. Tärkein ominaisuus ryhmittymiin liittymisellä on pääsy kauppiaiden ja insinöörien luokse. Joihinkin ryhmittymiin, kuten esimerkiksi armeijaan () ei voi liittyä.


title: Stalker: Clear Sky

text: Muita uusia pelielementtejä ensimmäisen pelin jälkeen ovat aseiden ja varusteiden kustomointi- ja korjausjärjestelmä sekä näkymättömät artefaktit, jotka tarvitsevat tunnistimen paikantamiseen ja tekoälyhahmojen kyky heittää käsikranaatteja, ottaa suojaa ja käyttää ns. sokeaa tulitusta. Peliin on lisätty muun muassa myös kevyet konekiväärit.


title: Stalker: Clear Sky

text: Jopa vanhentuneilla DirectX 8 -näytönohjaimilla toimivana, pelillä on samat minimivaatimukset kuin "Shadow of Chernobylillä". Tehokkaan tietokoneen omaavat pelaajat pystyvät hyödyntämään uusia graafisia ominaisuuksia, joita uudistunut pelimoottori sisältää. Lisäykset X-ray 1.5:ssä sisältävät volumetrisen valaistuksen, savun ja tulen sekä pehmeän veden, dynaamiset märät pinnat, DirectX-10-tuen ja paljon muuta.


title: Stalker: Clear Sky

text:
On vuosi 2011, ja pelattava hahmo Scar on opastamassa tiedemiehiä (Ecologist) suon läpi. Yhtäkkiä Emissio, oudonlainen ja noin kerran päivässä tapahtuva hengenvaarallinen säteilyaalto iskee eikä kukaan ehdi siltä suojaan. Joukko Clear Skyn miehiä löytää Scarin ja vie hänet heidän suolla piilossa olevaan tukikohtaan. Lebedev, Clear Skyn pomo, kertoo hänelle tämän Emission jostain syystä ns. parantaneen Scarin kuntoa ja kykyjä, mutta vahingoittanut hänen päähermojaan. Hän kertoo, että ellei Scar auta heitä selvittämään näiden vahvojen Emissioiden syytä, Scar kuolee - hänen hermonsa vahingoittuvat aina räjähdyksen tapahtuessa. Hän antaa Scarille tehtävän eliminoida varasjoukkoja ja auttaa Clear Skytä ottamaan suo takaisin haltuunsa. Kun Clear Sky hallitsee suota jälleen, oppaat vievät Scarin Cordoniin, joka on tuttu "Shadow of Chernobylista". Scarin varsinaisena päätehtävänä on eliminoida Stalker nimeltään Strelok, joka yrittää päästä Vyöhykkeen () keskelle, voimalaitokseen, joka voi tarkoittaa kuolemaa kaikille Vyöhykkeellä.
PC Zone UK ja Games Master UK ovat molemmat antaneet "Clear Skylle" 88 pistettä sadasta, kun Edge Magazine antoi 7/10 kertoen ”yhdistää tietokonepelaamisen parhaat ja huonoimmat puolet joksikin erityislaatuiseksi”.


title: Leo Boivin

text: Léo Joseph Boivin (s. 2. elokuuta 1932 Prescott, Ontario, Kanada) on entinen kanadalainen jääkiekkoilija, joka pelasi puolustajana 19 kautta National Hockey Leaguen seuroissa Toronto Maple Leafs, Boston Bruins, Detroit Red Wings, Pittsburgh Penguins ja Minnesota North Stars.


title: Leo Boivin

text: Leo Boivin aloitti kiekon pelaamisen seitsemän ikäisenä ulkojäillä ja tähtäsi alusta asti puolustajaksi, ”koska nämä saavat olla enemmän jäällä”. Juniorina hän pelasi vuoden Inkerman Rockets -joukkueessa ja kaksi kautta Port Arthur Bruinsissa. Kaudella 1951–1952 hän sai peliaikaa AHL-seura Pittsburgh Hornetsissa ja silloin hänet huomattiin Toronto Maple Leafsissa. Kenties parhaat pelivuotensa Boivin vietti Boston Bruinsissa, jonka hän auttoi kahteen Stanley Cupin finaaliin 1950-luvun lopulla. Pienestä koostaan huolimatta hän oli tiukan vastustajan maineessa mies miestä vastaan -tilanteissa. Hän lopetti peliuransa 1970.


title: Unikkatil

text: Unikkatilin ensimmäinen englanninkielinen kappale oli ”If I Die U Die”. Sen jälkeen hän on tehnyt muitakin englanninkielisiä kappaleita, kuten kappaleet ”Causing Trauma” ja ”Pop Me or Knock Me”. Hän käyttää albaniankielisissä kappaleissaan usein englannin kieltä, kuten kappaleessa ”A jeni gati”, mutta kappaleet ovat enimmäkseen albaniankielisiä. Unikkatil on perustanut T.B.A (The Bloody Alboz) -nimisen rap-yhtyeen, johon kuuluu rap-artisteja eri puolelta Eurooppaa ja Yhdysvaltoja.


title: Unikkatil

text: Unikkatil on harvoja henkilöitä Balkanin hiphopissa jotka ovat saaneet rikkottua kultaplatinan määrän, 2 päivän aikana yli 8000 myytyä.


title: Unikkatil

text: Viktor on kappaleissaan erittäin voimmakkaasti runoillut albanialaisesta ylpeydestä sekä tuonut esille rakkauden uskontonsa, katolilaisuuden arvoihin.


title: Unikkatil

text:
17. joulukuuta 2007 ilmestyi hänen albuminsa "Kanuni I Katilit".
Unikkatilin uusi laulu Kile Kile ja Nganjeher
Unikkatili osht tu e pregadit ni koncert ne Tiran me daten 30.3.2011


title: Bert Olmstead

text: Murray Bert Olmstead (4. syyskuuta 1926 Sceptre, Saskatchewan – 16. marraskuuta 2015 High River, Alberta) oli kanadalainen ammattilaisjääkiekkoilija. Vasen laitahyökkääjä Olmstead edusti NHL-seuroja Montreal Canadiens, Chicago Black Hawks ja Toronto Maple Leafs. Peliuran jälkeen hän valmensi Oakland Seals -seuraa. Lisänimeä ”Dirty Bertie” kantanut Olmstead voitti viidesti Stanley Cupin.


title: Live in Germany 1976

text: Live in Germany 1976 on Rainbow'n vuonna 1993 julkaistu livealbumi, joka on äänitetty Saksan liittotasavallassa vuonna 1976.


title: NBA-kausi 2001–2002

text: NBA-kausi 2001–2002 oli NBA-liigan 56. kausi. Runkosarja käynnistyi 30. lokakuuta 2001 ja päättyi 17. huhtikuuta 2002. Pudotuspelit päättyivät 12. kesäkuuta 2002 Los Angeles Lakersin voitettua kolmannen peräkkäisen mestaruutensa kaadettuaan New Jersey Netsin finaaleissa otteluvoitoin 4–0.V=voitot, H=häviöt, V%=voittoprosentti, *=divisioonansa voittaja


title: Marc Benninga

text: Marc Alexander Benninga (15. helmikuuta 1961 Leiden, Alankomaat) on alankomaalainen maahockeyn pelaaja ja olympiamitalisti. Benninga pelasiAlankomaiden maahockeymaajoukkueessa 1980-luvulla ja 1990-luvun alussa. Hän pelasi 53 ottelu tekemättä maaliakaan.


title: Marc Benninga

text: Hänen pikkusiskonsa Carina Benninga on myös maahockeyn pelaaja. Carina on voittanut olympiakultaa ja -pronssia. Marc on voittanut olympiapronssia Soulissa 1988


Jalkapallon Mestarien liigan kauden 2008–2009 lohkovaiheen ottelut alkoivat 16. syyskuuta ja loppuivat 10. joulukuuta 2008.


title: Mestarien liigan kauden 2008–2009 lohkovaihe

text: Joukkueet jaetaan kahdeksaan neljän joukkueen lohkoon, joissa lohkojen joukkueet pelaavat toisiaan vastaan koti- ja vierasottelun. Jokaisen lohkon kaksi parasta pääsevät pudotuspelien neljännesvälieriin. Lohkon kolmanneksi sijoittuvat pääsevät UEFA Cupin kolmannelle kierrokselle ja neljänneksi sijoittuvat putoavat pois.


text: Jos lohkoissa päädytään tasapisteisiin, lohkosijoitukset ratkaistaan seuraavasti:


title: Saksan maahockeymaajoukkue

text: Saksan maahockeymaajoukkue edustaa Saksaa maahockeyn maajoukkueturnauksissa.


title: Saksan maahockeymaajoukkue

text: Saksa on voittanut kahdesti maahockeyn maailmanmestaruuskilpailut, vuosina 2002 ja 2006. Joukkueen päävalmentajana toimii saksalainen Markus Weise. Weise aloitti 6. marraskuuta 2006.


title: Rikosilmoitinjärjestelmä

text: Rikosilmoitinjärjestelmällä tarkoitetaan laitteistoa, jonka tarkoituksena on suojata valvomalla esimerkiksi tiloja, rakennusta, aluetta tai tiettyä kohdetta kuten esimerkiksi kassakaappia erilaisten ilmaisimien avulla siten, että murtautumisesta, ilkivallasta tai muista järjestelmän käyttämisellä tavoiteltavista tiedoista tai havainnoista välittyy tieto esimerkiksi vartioimisliikkeelle, hätäkeskukselle tai järjestelmän käyttäjälle. Rikosilmoitinjärjestelmällä saattaa olla myös ilkivaltaa ja rikoksia ennaltaehkäisevä vaikutus. Rikosilmoitinjärjestelmää usein kutsutaan myös hälytysjärjestelmäksi.


title: Rikosilmoitinjärjestelmä

text: Suomessa rikosilmoitinlaitteistoja saa yksityisistä turvallisuuspalveluista annetun lain 3 luvun 35§ mukaan asentaa vain poliisin turvasuojaajaksi hyväksymä asentaja. Turvasuojaustehtävä määritellään em. lain 1 luvun 2§ 1. ja 17.mom


title: Rikosilmoitinjärjestelmä

text: Järjestelmä koostuu useimmiten erilaisten ilmaisimien lisäksi keskusyksiköstä, käyttölaitteesta, varavirrasta eli akusta ja robottipuhelimesta, joka välittää järjestelmän tietoja eteenpäin. Yleisimmin käytössä olevia ilmaisimia on esimerkiksi passiivinen infrapunailmaisin eli liiketunnistin, lasirikkoilmaisin, magneettikosketin ja mikroaaltoilmaisin. Myös savu- ja kosteusilmaisimia voidaan käyttää.


title: Rikosilmoitinjärjestelmä

text: Järjestelmiin voidaan yleensä liittää myös esimerkiksi kulunvalvontajärjestelmä, työajanseuranta ja muita yritysten hyötysovelluksia. Järjestelmien integrointi voi tuoda myös kustannussäästöjä. Ainoa rikosilmoitinjärjestelmästä ulospäin näkyvä järjestelmän osa on useimmiten käyttölaite, jolla järjestelmää ohjataan ja käytetään.


title: Rikosilmoitinjärjestelmä

text: Suositukset ja määräykset rikosilmoitinjärjestelmien asennuksista suojattaviin kohteisiin antaa Suomessa Finanssialan keskusliitto.


title: Meksikonpikkuliitäjä

text: Meksikonpikkuliitäjä ("Puffinus auricularis") on äärimmäisen uhanalainen Socorron ja Clariónin saarilla Revilla Gigedossa elävä ulappalintu .


title: Meksikonpikkuliitäjä

text: Kooltaan meksikonpikkuliitäjä on noin 33 cm. Lintu on päältä pääosin tumma ja alapuolelta vaalea. Vaaleissa siivissä on musta reunus, joka on siiven takareunasta leveämpi. Lajin pyrstö on musta. Ulkonäöltään meksikonpikkuliitäjä muistuttaa kalifornianpikkuliitäjää ("Puffinus opisthomelas"), joka kuitenkin on kooltaan isompi ja ero tummien ja vaaleiden alueiden välillä ei ole yhtä selvä .


title: Meksikonpikkuliitäjä

text: Kuten muutkin ulappalinnut myös meksikonpikkuliitäjä viettää enimmän aikaa ulapalla. Pesänsä laji tekee kivikkoihin metsänreunaan. Meksikonpikkuliitäjäkannan kooksi arvioidaan 46 000 yksilöä. Kanta on vähentynyt voimakkaasti saarelle tuotujen lintuja syövien kissojen sekä pesimäpaikoilla laiduntavien lampaiden vuoksi. Lisäksi tulivuorenpurkaus tuhosi San Benedicton kannan.


title: Pahan oma

text: Pahan oma () on yhdysvaltalainen elokuva vuodelta 1997. Elokuvan on ohjannut Alan J. Pakula, pääosissa elokuvissa ovat Brad Pitt, Harrison Ford sekä Margaret Colin. Elokuva kertoo Yhdysvaltoihin paenneesta IRA-terroristista, joka pääsee tekaistulla henkilöllisyydellä asumaan perheeseen jonka suvun juuret ovat Irlannista.


title: Pahan oma

text: Musiikin elokuvaan on tehnyt James Horner, mutta elokuvassa käytetään myös The Cranberriesin kappaletta "God Be With You"


title: Pahan oma

text: Francis Austin McGuire näkee lapsena, kun irlantilaiset lojalistit murhaavat hänen isänsä. Isänsä kuoleman jälkeen Frankie liittyy IRA:han ja uskoo jonain päivänä kostavansa isänsä kuoleman. Frankie on vastuussa 13 brittisotilaan sekä 11 irlantilaisviranomaisen taposta. Verisen yhteenoton jälkeen IRA:n jäseniä kuolee ja henkiinjäänyt Frankie pakenee Yhdysvaltoihin rauhoittaakseen tilannetta. Frankie saa järjestettyä asuinpaikan New Yorkista poliisiperheestä, jonka vaimo on irlantilaista alkuperää. Frankie ottaa uuden henkilöllisyyden käyttöön ja käyttää nimeä Rory Devaney. Perheen poliisi-isä Tom O`Meara (Harrison Ford), sekä perheen muut jäsenet eivät osaa epäillä mitään Rorysta ja hänen menneisyydestään.


title: Pahan oma

text: Rory uskottelee muille käyvänsä töissä rakennushommissa mutta tekeekin samalla ohjuskauppaa asevälittäjän Billy Burken (Treat Williams) kanssa. Roryn saadessaan ohjuskaupat kuntoon selviää myös perheelle totuus Roryn menneisyydestä ja Tom haluaakin estää hänen aikeensa viedä ohjukset Irlantiin.


title: Ludovic Genest

text: Ludovic Genest (s. 18. syyskuuta 1987 Thiers) on ranskalainen jalkapalloilija, pelipaikaltaan hyökkääjä. Hän edustaa Ligue 1:ssä pelaavaa SC Bastiaa.


title: Ludovic Genest

text: Genest ei ole pelannut urallaan yhtäkään maaottelua.


title: Ma Yibo

text: Ma Yibo (s. 8. elokuuta 1980 Dalian) on kiinalainen maahockeypelaaja ja olympiamitalisti. Hän on osallistunut urallaan kaksiin olympialaisiin vuosina 2004 ja 2008.


title: Ma Yibo

text: Ateenassa 2004 Ma pelasi kaikki joukkueensa kuusi ottelua, joissa hän teki kaksi maalia. Neljä vuotta myöhemmin Pekingissä Kiina voitti hopeaa, ja Ma oli myös tuolloin kokoonpanossa. Hän on voittanut hopeaa myös Champions Trophy -kilpailusta vuodelta 2003.


title: Ben Townsend

text: Ben Townsend on yhdysvaltalainen televisiokäsikirjoittaja ja Daytime Emmyllä palkittu tuottaja. Hän on käsikirjoittanut jaksoja muun muassa Mucha Luchaan, A.T.O.M.:iin, Turtleseihin ja Eon Kidiin.


title: Chen Zhaoxia

text: Chen Zhaoxia (s. 25. huhtikuuta 1975 Guanghan) on kiinalainen maahockeypelaaja ja olympiamitalisti. Hän on ollut mukana kolmissa olympialaisissa vuosina 2000, 2004 ja 2008.


title: Chen Zhaoxia

text: Chen pelasi kaikki Kiinan ottelut sekä Sydneyssä 2000 että Ateenassa 2004. Pekingissä 2008 Chen voitti hopeaa. Hän on voittanut hopeaa myös Champions Trophy -kilpailusta vuonna 2003.


title: Ähky Records

text: Ähky Records on suomalainen hip hop ja rap -musiikkiin suuntautunut levy-yhtiö, joka on perustettu vuonna 2006. Ähky Recordsin kotipaikka on Helsinki. Yhtiön perustajiin kuului muusikko Kasperi Laine. Ähky Recordsin julkaisuja jakelee suomalainen Supersounds.


title: Yahooskinit

text:
Yahooskinit ovat intiaaniheimo Yhdysvaltojen Oregonissa. He ovat yksi kolmesta klamathien heimosta.
Vuonna 1864 he tekivät yhdessä kahden muun klamath-heimon kanssa sopimuksen Yhdysvaltojen kanssa ja heidät siirrettiin reservaattiin. Reservaatissa heistä tuli maanviljelijöitä ja he hylkäsivät entisen metsästys- ja keräilyelintapansa. Reservaatti menetti suurimman osan alueistaan 1954, kun kongressi kielätytyi tunnustamasta klamatheja. He saivat takaisin alkuperäiskansan statuksensa 1986, mutta heidän menettämiään maita ei palautettu. Nykyisin yahooskinit elävät suurimmaksi osaksi Klamathin piirikunnassa Oregonissa.


title: Jacques-Yves Cousteaun filmografia

text: Jacques-Yves Cousteau oli tuottamassa, ohjaamassa ja kuvaamassa useita elokuvia ja televisio-ohjelmia pitkän uransa aikana. Seuraaviin luetteloihin on merkitty hänen elokuvansa ja televisio-ohjelmansa.


title: Leena Valvanne

text: Leena Valvanne (o.s. Laaksovirta; 28. tammikuuta 1920 Orivesi – 2. heinäkuuta 2008 Helsinki) oli suomalainen kätilö. Hän toimi Uudenmaan lääninkätilönä ja terveydenhuollon tarkastajana sekä Kätilölehden päätoimittajana. Valvanteelle myönnettiin terveydenhuoltoneuvoksen arvonimi.


title: Leena Valvanne

text: Valvanne edisti hyvin voimakkaasti Suomessa luonnonmukaisia synnytyksiä ja isien osallistumista synnytykseen. Hän oli ammatillisissa asioissa paljon julkisuudessa ja myös kirjoitti paljon oman alansa asioista. Kätilölehden pitkäaikaisena päätoimittajana Valvanne vaikutti omaan ammattikuntaansa. Hän oli myös Kätilöliiton kunniapuheenjohtaja.


title: Leena Valvanne

text: Leena Valvanne oli kansantaloustieteilijä Heikki Valvanteen käly.


title: Saatana saapuu Sörnäisiin

text: Saatana saapuu Sörnäisiin on rap-artisti Laineen Kasperin kolmas studioalbumi. Sen julkaisi Ähky Records 6. kesäkuuta 2008. "Sitten kun" -kappaleesta on julkaistu musiikkivideo. Albumista julkaistiin vinyyliversio saman vuoden joulukuussa.


title: Steven Melching

text: Steven Melching on yhdysvaltalainen kaksi kertaa Daytime Emmy -ehdokkuuden saanut televisiokäsikirjoittaja, joka on työskennellyt useiden animaatioden parissa. Hän on myös tehnyt muutamia cameorooleja elokuviin Date or Disaster, Sticky Fingers ja House of the Dead 2.


title: Andritz

text: Andritz AG on vuonna 1852 perustettu itävaltalainen konepajateollisuuden yritys, jonka pääkonttori sijaitsee Grazissa. Yritys on saanut nimensä Grazin Andritzin kaupunginosan mukaan. Yhtiö on ollut listattu Wienin pörssiin vuodesta 2001 lähtien.


title: Andritz

text: Andritzilla on kaksi tytäryhtiötä Suomessa. Niistä Andritz Oy toimittaa järjestelmiä, laitteita ja palveluita paperi- ja selluteollisuudelle. Yhtiöllä on toimipaikat Lahdessa, Kotkassa, Savonlinnassa ja Varkaudessa sekä pääkonttori Helsingissä. Yhtiön palveluksessa on noin 900 henkilöä, ja sen liikevaihto oli vuonna 2009 noin 300 miljoonaa euroa.. Andritz Oy on muodostettu Andritzin vuosina 2000–2001 hankkimasta Ahlstrom Machinery Oy:stä ja vuonna 1994 hankitusta Kone Wood Oy:stä.


title: Andritz

text: Tampereella toimiva Andritz Hydro Oy (entinen GE Energy (Finland Oy), aikaisemmin Oy Tamturbine Ab) toimittaa vesivoimalaitosten koneita ja laitteita, muun muassa vesiturbiineja.


title: Vanhanväylän puisto

text: Vanhanväylän puisto () on puisto Helsingin Tammisalossa. Se sijaitsee Porolahden rannalla, Tammisalon kanavan ja Porolahdenpuiston välissä. Puisto toimii pääasiassa päiväkodin ja koululaisten liikuntapaikkana.


title: Vanhanväylän puisto

text: Puistossa on vietetty vuosittain perinteiset elojuhlat. Vuonna 2004 mukana olivat Tammisaloseuran lisäksi Tammisalon VPK,Lions Club Helsinki-Tammisalo, Tammitytöt, Tammisalon Metsänkävijät, Tammisalon Partiotuki, Mannerheimin Lastensuojeluliitto paikallisosasto, Tammisalon päiväkodin vanhempaintoimikunta ja Roihuvuoren seurakunta. Osallistujia oli arviolta 700.


title: Luettelo Kansainvälisen olympiakomitean maakoodeista

text: Kansainväliseen Olympiakomiteaan kuuluu 206 valtiota. Jokaisella jäsenellä on kolmikirjaiminen tunnus tai koodi, joka yleensä kuvaa maan kansallista olympiakomiteaa. Joissakin olympialaisissa on käytetty myös muita koodeja esimerkiksi joukkueista, jotka on koottu useiden maiden urheilijoista eivätkä edusta mitään yksittäistä valtiota. Huomattavaa on, että joillakin epäitsenäisillä alueilla (esimerkiksi Hongkongilla ja Cookinsaarilla) on oma olympiajoukkueensa.


text: Olympiakomitean maakoodit poikkeavat ISO 3166 -standardin määrittämistä maiden nimien kolmikirjaimisista koodeista. Kansainvälinen jalkapalloliitto FIFA käyttää pääosin samoja lyhenteitä kuin Kansainvälinen Olympiakomitea, mutta muutamin poikkeuksin.


text: Maalyhenteitä käytettiin ensimmäisen kerran vuoden 1956 talviolympialaisten ja vuoden 1960 kesäolympialaisten virallisissa raporteissa, ja niillä viitattiin erityisesti kunkin maan olympiakomiteaan. Muutamissa seuraavissa olympialaisissa koodeja kuitenkin käytettiin kuvaamaan maan kieltä. Vuoden 1972 talviolympialaisiin mennessä maakoodit olivat vakiintuneet. 1990-luvulla maakoodeissa tapahtui muutoksia muun muassa Neuvostoliiton, Jugoslavian ja Tšekkoslovakian hajoamisen ja Saksojen yhdistymisen vuoksi.


title: Panama Rayo

text: Teemu Vähäsarja (s. 16. tammikuuta 1977) on oululainen rap-artisti ja tuottaja, joka tunnetaan paremmin taiteilijanimillä Panama Rayo, Kemikaali-Keijo ja Puukko-Allu.


title: Panama Rayo

text: 1990-luvulla Panama Rayo toimi pääasiassa tuottajana ja teki biittejä muun muassa Leijonalle, Moneylle, Sopalle ja lukuisille muille oululaisille artisteille.


title: Panama Rayo

text: Panama Rayo on ollut mukana vuodesta 2005 mustaa huumoria sisältävässä K.G.B Kaukovainio -projektissa, joka herätti runsaasti keskustelua internetissä julkaisemalla dissejä niin Majakasta kuin Serestäkin. Videot ovat keränneet miljoonia katsojia YouTubessa ja albumeita on myyty tuhansia kappaleita.


title: Panama Rayo

text: Vuonna 2005 Panama Rayo muodosti dance/rap-kokoonpanon Asbesti All Stars yhdessä Temben ja Konala Cartellin Veejayn kanssa. Yhtyeen kappale ""Siellä lepää"" valittiin Oulun Kärppien viralliseksi kannatuskappaleeksi. Yhtye julkaisi myös toisen ""Raksila huutaa"" kappaleen.


title: Panama Rayo

text: Myöhemmin K.G.B Kaukovainion pohjalta Panama Rayo loi huumoripainotteisen rap-hahmon nimeltä Puukko-Allu, joka nousi nopeasti suosituksi internetissä ja rap-piireissä. Puukko-Allu on kuvitteellinen hahmo, jonka tarkoitus on parodioida suomalaista lähiötä. Vuonna 2008 julkaistiin Puukko-Allun ensimmäinen virallinen studioalbumi "Tuhansien lääkkeiden ja lärvien maa" PuukkoAllu.com-nettikauppaan. Levyllä esiintyvät K.G.B.-jengistä tutut Mehmed, Jääkarhu-Make, Tuupo, Hepo-Reko, Lefa, Ipiza ja Puoskari. Levyä on myyty tähän mennessä yli 6000 kappaletta.


title: Panama Rayo

text: Tammikuussa 2010 Panama Rayo julkaisi Kuuro Koiran kanssa 7 kappaleen "Vuosien varrelta" -yhteis-EP:n, jolla oli Rayon ja Kuuro Koiran yhteistuotantoa vuosilta 2005–2009. EP:llä vierailivat Efta, Jantteri ja Leijona.


title: Panama Rayo

text: Panama Rayo on tuottanut useiden suomiräppäreiden albumeita, näistä tunnetuimpina Hannibal & Soppa sekä Steen1. Rayon tunnetuimpana teoksena pidetään yleisesti Julma-Henri & Syrjäytyneiden "Al-Qaida Finlandia", joka toi oululaisen rap-musiikin laajempaan tietoisuuteen. Rayo tuotti myös Julma-Henrin seuraavan julkaisun, mixtapen "SRJTNT vol. 1", jolta löytyy lisäksi Haittavaikutuksen kappaleita.


title: Panama Rayo

text: Toukokuussa 2011 Panama Rayo tuotti Retaleen "Mindfuck" -debyyttialbumin kokonaisuudessaan. Rayo ohjasi myös videon albumin kappaleeseen ""Prepaidjäbä"". Myöhemmin vuoden 2011 alussa julkaistiin Haittavaikutuksen debyyttialbumi "Oma lehmä ojassa", jonka tuotannosta vastasivat Panama Rayo sekä Efta. Samoihin aikoihin ilmestyi myös Puukko-Allun "Euroviisu EP", jolla kuultiin Retaletta, Herra Soppaa ja Aabram Kylmää. Loppuvuodesta 2011 julkaistiin Panama Rayon tuottama Herra Sopan "LP"-levy, jota oli työstetty vuodesta 2002. Joulukuussa 2011 Rayo laittoi myyntiin Facebookissa "Remixes and Beats/Remix Boom Vol.1" levyn, jolla oli kuultavissa beat samplereita ja erilaisia muita biittejä vuosien varrelta.


title: Panama Rayo

text: Vuoden 2012 alussa Panama Rayo julkaisi "Ei Kelepaa! / HCR-Kokoelma" -levyn, joka sisälsi vuosina 2001–2010 työstettyjä kappaleita ja biittejä, joille ei löytynyt käyttöä.


title: Panama Rayo

text: Vuonna 2009 Panama Rayo ilmoitti tehneensä levytyssopimuksen Karma Musiikin kanssa ja julkaisevansa "Unelmien käärmeidenpesä" -debyyttialbuminsa lähikuukausina. Panama Rayo kuitenkin erosi levy-yhtiöstä ja levy jäi julkaisematta. Vuonna 2012 Panama Rayo ilmoitti aloittavansa koko albumin työstämisen aivan alusta. Vuosina 2008-2013 levyltä on julkaistu kymmeniä satunnaisia kappaleita jakoon YouTubeen ja SoundCloudiin.


title: Panama Rayo

text: Alkuvuodesta 2014 Panama Rayo julkaisi instrumentaali-EP:n Boomdizzleen nimellä Raymond Biggs. Hän esiintyi samana vuonna Radiopuhelimet-yhtyeen musiikkividossa "Smäidä".


title: Panama Rayo

text: Vuonna 2013 Panama Rayo alkoi tuottaa E.N.R.P:n, Hurtan, Dagger D:n sekä Eftan sooloalbumeita. Rayo tuotti E.N.R.P:n singlet ""Taivas"", ""Liian isot puheet"", ""Pelko"", ""Erilainen lapsi"" ja ""Murha"". Panama Rayo on tuottanut kappaleita myös Hurtan syksyllä 2014 julkaistavalle "Ville Vallaton" -albumille.


title: Panama Rayo

text: Vuonna 2014 Panama Rayo liittyi uuteen HV14 -yhtyeeseen, johon kuuluu Rayon lisäksi Efta ja Manager. Yhtye työstää debyyttialbumiaan. Albumilta on julkaistu singlet ""Puhu tai vaikene"", ""Oletteko flipanneet?"" ja ""Pohjalla feat. E.N.R.P"". Syksyllä 2014 Rayo tuotti amerikkalaiselle rap-artisti J Macille ""Winning"" ja ""Freestyle"" -singlet.


title: Panama Rayo

text: Panama Rayo tunnetaan rap-yhtye Haittavaikutuksen yhtenä perustajajäsenenä. Yhtye perustettiin vuonna 2005 ja siihen kuului alun perin Panama Rayon lisäksi Efta ja Kuuro Koira, joka kuitenkin erosi yhtyeestä vuonna 2011 debyyttilevyn jälkeen. Myöhemmin kokoonpanoon liittyi Jantteri, joka erotettiin yhtyeestä vuonna 2012. Tämän jälkeen yhtyeeseen kuului vuosina 2013-2014 myös E.N.R.P, joka kuitenkin erosi yhtyeestä vuonna 2014.


title: Panama Rayo

text: Yhtye julkaisi vuonna 2007 kuuden kappaleen Netti-EP:n ja vuonna 2011 debyyttialbuminsa "Oma lehmä ojassa". Toinen albumi "Hyydy itse" oli tekeillä, ja siltä julkaistiin ensimmäinen ""Pane vastaan"" musiikkivideo huhtikuussa 2013. Toinen musiikkivideo kappaleesta ""Kosto"" julkaistiin lokakuussa. Ensimmäinen virallinen singlelohkaisu ""Itsensä vihollinen (feat. Steen1)"" piti julkaista talven 2013 aikana. Maaliskuussa 2014 E.N.R.P erosi Haittavaikutuksesta ja yhtyeen toiminta on tauolla.


title: Egoi Martínez

text: Egoi Martínez de Esteban (s. 15. toukokuuta 1978 Etxarri-Aranatz, Navarra, Espanja) on espanjalainen maantiepyöräilijä, joka kilpaili ammattilaisena vuosina 2001–2013.


title: Egoi Martínez

text: Martínez voitti vuoden 2006 Espanjan ympäriajon 11. etapin 55 sekunnin erolla Íñigo Landaluzeen. Hän voitti samana vuonna myös Espanjan ympäriajon parhaan mäkimiehen palkinnon, "Jersey de naranja"n. Ranskan ympäriajossa 2008 Martínez sijoittui Simon Gerransin jälkeen toiseksi 15. osuudella.


title: Laura Silverman

text: Laura Jane Silverman (s. 10. kesäkuuta 1966, Bedford, New Hampshire) on yhdysvaltalainen näyttelijä. Hän on työskennellyt myös ääninäyttelijänä. Hän on näyttelijä Sarah Silvermanin isosisko.


title: Boris Grebenštšikov

text: Boris Borisovitš Grebenštšikov (, 27. marraskuuta 1953 Leningrad) on venäläinen muusikko, neuvostoliittolaisen rock-kulttuurin uranuurtaja ja maan pitkäikäisimpiin kuuluvan rockyhtyeen Akvariumin perustajajäsen. Hänet tunnetaan yleisesti nimikirjaimillaan BG ().


title: Boris Grebenštšikov

text: Boris Grebenštšikov on valmistunut Leningradin valtionyliopistosta 1977 pääaineenaan soveltava matematiikka. Bob Dylan ja The Beatles olivat hänen musiikilliset esikuvansa ja pitkään tärkeimmät vaikuttajansa, mutta pian hän loi omintakeisen tyylinsä, johon on sekoittunut aineksia venäläisestä kansanlauluperinteestä, itämaisesta mystiikasta ja vaihtoehtoisesta hippikulttuurista.


title: Boris Grebenštšikov

text: Akvariumin ja samalla BG:n uran huippukausi sai lentävän lähdön Artemi Troitskin järjestämiltä Tbilisin musiikkifestivaaleilta 1980, josta hänet ja yhtye potkaistiin provokaation vuoksi ulos, ja jatkui koko vuosikymmenen – aikana, jolloin hänen edustamansa riippumaton populaarikulttuuri oli vielä virallisesti kiellettyä ja nuorison suosima musiikki levisi laittomilla nauhoilla magnitizdateilla. Ensimmäisen äänitteensä, "Искушение Святого Аквариума" (iskušenije svjatogo akvariuma), hän teki 1973, ensimmäisen virallisen lp-levynsä "Akvarium" (kokoelma kahdelta Akvariumin magizdatilta Melodijalle) 1986 ja ensimmäisen soolodealbuminsa 1989, lännessä julkaistun "Radio Silence", jonka tuotti Eurythmicsin Dave Stewart, josta tuli kuitenkin floppi. Vuonna 2015 julkaistulla albumilla soittaa Ian Anderson, ja se on saanut paljon myönteistä kritiikkiä.


title: Boris Grebenštšikov

text: BG on matkustellut Intiassa, Nepalissa ja muualla Aasiassa ja kirjoittanut kirjoja. Kunnianosoituksena venäläiselle bardilauluperinteelle hän levytti albumillisen Aleksandr Vertinskin lauluja 1994. Grebenštšikov juontaa Radio Rossijalla ohjelmaansa "Aerostat".


title: Boris Grebenštšikov

text: BG vierailee yhtyeineen Suomessa 7. toukokuuta 2015. Edellisen kerran Akvarium esiintyi Suomessa Joensuussa juhannuksena 1990.


title: Presidential Medal of Freedom

text: Presidential Medal of Freedom (”Presidentin vapaudenmitali”) on Yhdysvaltain korkein siviilikunniamerkki yhdessä Yhdysvaltain kongressin myöntämän Congressional Gold Medalin kanssa. Vapaudenmitalia myöntää Yhdysvaltain presidentti. Medal of Freedomin voi saada erityisen ansiokkaasta panoksesta Yhdysvaltain turvallisuuteen tai kansallisiin kiinnostuksenkohteisiin, maailmanrauhaan, kulttuuriin tai merkittävissä ponnisteluissa julkisella tai yksityisellä sektorilla.


title: Presidential Medal of Freedom

text: Presidentti Harry S. Truman perusti Presidential Medal of Freedomin vuonna 1945 kunnianosoituksena toisessa maailmansodassa palvelleille. John F. Kennedy otti mitalin uudelleen käytäntöön vuonna 1963 ja laajensi sen kohdetta.


title: Presidential Medal of Freedom

text: Mitalia jaetaan vuosittain Yhdysvaltain itsenäisyyspäivän tienoilla tai muina presidentin valitsemina päivinä. Mitalinsaajat valitaan joko presidentin aloitteesta tai suosituksesta. Mitali voidaan myöntää yhdelle henkilölle useammin kuin kerran (John Kenneth Galbraith ja Colin Powell) sekä kuoleman jälkeen (John F. Kennedy ja Roberto Clemente).


title: Presidential Medal of Freedom

text: Kunniamerkki on muodoltaan kultainen tähti, jonka sakarat ovat valkoista emalia, ja jonka taustalla on punaisesta emalista oleva viisikulmio. Tähden keskustassa on kolmetoista kultaista tähteä sinisellä emalitaustalla. Tähdet on otettu Yhdysvaltain vaakunasta. Taustalla olevan viisikulmion jokaisen sivun päällä seisoo valkopäämerikotka levitetyin siivin siten, että siipien kärjet osuvat tähden sakaroiden kärkiin. Mitali on kiinni sinisessä koristenauhassa, jonka reunalla on valkoiset raidat.


title: Presidential Medal of Freedom

text: Isomman kaulan ympärille laitettavan tai olkanauhana pidettävän mitalin lisäksi Medal of Freedom on myös pienempänä rintaan kiinnitettävänä kunniamerkkinä.


title: Kastad kulle torräng

text: Kastad kulle torräng on 3,5 hehtaarin kokoinen luonnonpuisto Örbergan taajaman alueella Vadstenassa Itä-Götanmaan läänissä Ruotsissa. Kastad kulle torräng on kalkkipitoisesta moreenista koostuva drumliini, jolla on epätavallista kasvistoa. Drumliini erottuu selvästi sitä ympäröivästä alavasta viljelysmaasta. Luonnonsuojelualueen eteläosassa kasvaa erittäin harvinaista "Astragalus inflexus" -kurjenhernelajia. Kasvia esiintyy Manner-Ruotsissa ainoastaan viidessä paikassa läntisellä Itä-Göötanmaalla. Muita kasveja ovat muun muassa tupsulinnunruoho, kivikkotörmäkukka ja pikkuluppio. Linnuista alueella elävät muun muassa pikkulepinkäinen, pensaskerttu ja mustarastas. Lisäksi alueella tavataan metsäkauriita ja jäniksiä.


title: Kastad kulle torräng

text: Kastad kulle torräng sijaitsee neljä kilometriä lounaaseen Vadstenan taajamasta, ja on Ruotsin valtion omistuksessa.


title: Kastad kulle torräng

text: Kastad kullen lähistöllä on kolme pystyssä olevien kivien ryhmää. Kivet ovat ympyränmuotoisessa asetelmassa. Ne ovat osa rautakautista hautausmaata. Mahdollisesti kivet ovat peräisin vuosilta 600 eaa.–1000 jaa. Kastad kullella on aikoinaan laidunnettu, ja siellä on ollut soranottopaikka.


title: Matias Myttynen

text: Matias Aleksanteri Myttynen (s. 12. maaliskuuta 1990 Tampere) on suomalainen jääkiekkoilija, joka pelaa KHL:n latvialaisjoukkue Dinamo Riiassa. Hän on pelipaikaltaan keskushyökkääjä, mutta osaa pelata myös laidassa. Myttynen on pelityyliltään kahden suunnan hyökkääjä. Hänen aiemman seuransa, SM-liigajoukkue Kalevan Pallon tuolloisen urheilutoimenjohtaja Kimmo Kapasen mukaan Myttysellä on modernin keskushyökkääjän todella hyviä ominaisuuksia. Kapasen mukaan hän on isokokoinen, hyvin liikkuva, taitava ja pelaa vahvasti kahteen suuntaan. Myttystä on verrattu nuorempana Raimo Helmiseen.


title: Matias Myttynen

text: Myttynen on Tampereen Ilveksen kasvatti. Hän toimi kaudella 2005–2006 seuran C-nuorten kapteenina ja oli C-nuorten SM-karsinnoissa Ilveksen paras pistemies ja syöttäjä tehoilla 13+21=34. Myttynen kuului joukkueen kapteenistoon myös seuraavalla kaudella B-nuorissa. Huhtikuussa 2008 hän teki Ilveksen kanssa 2+1-vuotisen SM-liigasopimuksen, mutta Myttynen ei kuitenkaan tehnyt liigadebyyttiään vielä kaudella 2008–2009. Hän debytoi kuitenkin miesten peleissä pelattuuaan kuusi Mestis-ottelua alle 20-vuotiaiden maajoukkueessa tehopistein 1+3=4.